Nambikkai gesa PM campur tangan tiga isu tanah rakyat

KUALA LUMPUR: Presiden Pertubuhan Kebangsaan Nambikkai Malaysia (Nambikkai), Datuk Kalai Vanar menuntut Perdana Menteri, Datuk Seri Anwar Ibrahim campur tangan selesaikan tiga isu tanah rakyat yang didakwa diambil secara tidak benar.

Isu pertama yang dibangkitkan adalah 250 keluarga yang tinggal lebih 70 tahun di Kampung Jawa dengan membayar TOL dan cukai taksiran, namun oleh kerana Projek Lebuhraya Pantai Banting-Taiping, penduduk berkenaan terpaksa dipindahkan.

Pihak pentadbir tanah telah setuju penilaian tanah oleh penilai tauliah yang dicadangkan penduduk lalu mengeluarkan borang H, namun kemudian borang H itu dibatalkan secara tipu dan Pejabat Tanah dan Galian mahu bayaran dibuat lebih rendah mengikut harga lama.

Seramai 37 penduduk menerima pampasan mengikut apa yang dijanjikan namun bakinya masih tidak menerima apa-apa pampasan.

Isu kedua pula 13 pengusaha bengkel di Batu Caves yang telah bekerja sejak 27 tahun lalu dijanjikan oleh Menteri Besar Selangor, Datuk Seri Amirudin Shari untuk penempatan semula berikutan tanah mereka diperlukan untuk projek lebar parit bagi menghentikan punca banjir, namun sehingga hari ini tiada kawasan baharu disediakan untuk menggantikan tanah yang diambil.

Isu ketiga adalah nasib penduduk Kampung Pinang, Sungai Besi yang telah menetap sejak 1875 tetapi kemudian diusir oleh pemaju kondominium tanpa diberi rumah ganti atau pampasan setimpal.

Sehubungan itu, Nambikkai telah menghantar satu memorandum kepada Perdana Menteri pada Rabu untuk tindakan segera membela nasib rakyat bawahan yang tertindas dan kehilangan penempatan mereka tanpa pampasan setimpal.

Author

Tun Puteh Wanti

View all posts

View all posts


Tiga mengaku tidak bersalah kemuka tuntutan palsu Program Penjana Kerjaya

MELAKA: Tiga individu mengaku tidak bersalah di Mahkamah Sesyen Ayer Keroh di sini hari ini atas pertuduhan mengemukakan tuntutan palsu kepada Pertubuhan Keselamatan Sosial (Perkeso) bagi menuntut insentif di bawah Program Penjana Kerjaya 2.0 dengan jumlah keseluruhan RM136,100.

Marzila Daud, 46, dituduh mengemukakan Borang Pengesahan Pekerja Program Insentif Pengambilan Pekerja atas nama Ainnas Sweet Home Bakery bagi menuntut insentif berjumlah RM50,000 di bawah program itu.

Dia dituduh melakukan perbuatan itu di Wisma Perkeso, Jalan Persekutuan Pusat Perdagangan Antarabangsa Melaka (MITC), Hang Tuah Jaya, Ayer Keroh pada 8 Mac 2021.

Sementara itu, Siti Nor Sofwah Ahmad, 26, dan Nick Farhan Zakiran Mahadi, 30, masing-masing didakwa mengemukakan tuntutan atas nama Nor Sofwah Tea sebanyak RM41,000 pada 23 Mac 2021 dan NFZ Engineering pada 16 April 2021 sebanyak RM45,000, di tempat yang sama.

Ketiga-tiga peniaga itu didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang membawa hukuman penjara maksimum 20 tahun atau denda tidak kurang lima kali ganda jumlah jika ia dapat dinilai atau RM10,000 atau mana-mana yang lebih tinggi, jika sabit kesalahan.

Timbalan Pendakwa Raya (TPR), Zander Lim Wai Keong mencadangkan jaminan RM20,000 ke atas setiap tertuduh serta syarat tambahan mereka perlu menyerahkan dokumen perjalanan kepada mahkamah jika ada selain melapor diri ke pejabat SPRM Melaka setiap bulan.

Hakim Elesabet Paya Wan membenarkan Marzila diikat jamin RM15,000 manakala Siti Nor Safwa dan Nick Farhan Zakiran masing-masing RM12,000 selain membenarkan syarat tambahan yang dimohon TPR.

Marzila dan Siti Nor Sofwa masing-masing diwakili peguam Hafizah Sani dan Lim Kah Ee manakala Nick Farhan Zakiran tidak diwakili peguam.

Sebutan semula kes ditetapkan pada 16 Februari. – BERNAMA


JDT juara Piala Malaysia, cipta rekod kejayaan treble julung kali

KUALA LUMPUR: Johor Darul Ta’zim (JDT) mencipta sejarah tersendiri apabila meraih kejayaan treble buat julung kalinya selepas menjulang kejuaraan Piala Malaysia 2022 dengan menewaskan Selangor FC 2-1 pada final di Stadium Nasional Bukit Jalil, di sini, malam tadi.

Gelaran juara Piala Malaysia ketiga diraih JDT sejak penubuhannya pada 2013 menyaksikan skuad Harimau Selatan itu menyapu bersih trofi yang dipertandingkan tahun ini, susulan pencapaian memenangi saingan Piala FA dan Liga Super, selain meraih Piala Sumbangsih sebelum musim ini bermula.

Pada aksi di hadapan kira-kira 80,000 penyokong kedua-dua pasukan yang membentuk lautan merah-biru dan merah-kuning itu, dua gol penting skuad bimbingan Hector Bidoglio masing-masing dijaringkan gandingan penyerang import Bergson Da Silva dan Fernando Forestieri.

Dua jaringan tersebut sudah cukup untuk menafikan jaringan pembukaan Selangor menerusi sepakan penalti disempurnakan Herlison Caion De Souza Ferreira selepas skuad kendalian Tan Cheng Hoe itu menampilkan persembahan terpuji pada 45 minit pertama perlawanan.

Skuad Gergasi Merah yang beraksi di final Piala Malaysia pertama sejak 2016 jelas mendominasi babak pertama dengan beberapa siri serangan berbahaya manakala JDT bergelut mencari rentak permainan apabila Selangor berjaya mematahkan hantaran pendek mereka di kawasan tengah.

Selangor ternyata bermula dengan cemerlang dan hampir mendahului seawal minit kedua tetapi gerakan serangan balas pantas pasukan gagal disudahkan Muhammad Mukhairi Ajmal Mahadi.

Mereka kemudian terlepas peluang keemasan merobek gawang JDT selepas Caion yang bijak melepasi perangkap ofsaid gagal merembat kemas bola dalam situasi satu lawan satu berdepan Mohd Farizal Marlias pada minit ke-10.

Selangor sekali lagi tampil dengan serangan berbahaya lapan minit kemudian, kali ini menerusi larian pantas Hein Htet Aung ke dalam kotak penalti, namun rembatan pemain import dari Myanmar itu berjaya dihalang pertahanan Muhamad Feroz Baharudin.

Akhirnya Selangor berjaya memecah kebuntuan menerusi sepakan penalti Caion pada minit ke-45 selepas Matthew Davies menjatuhkan penyerang import dari Brazil itu dalam kawasan berbahaya, namun JDT pantas menyamakan kedudukan hasil tandukan Bergson pada masa kecederaan babak pertama.

Bersambung babak kedua, JDT tampil berbeza dan lebih tersusun untuk menguasai permainan, menyaksikan barisan pemain Selangor terpaksa bekerja keras untuk mengekang setiap serangan berbahaya pasukan lawan.

Bagaimanapun, JDT berjaya meledak jaringan kemenangan pada minit ke-59 dengan Forestieri muncul wira pasukan selepas memanfaatkan bola muntah tampanan Mohd Khairulazhan Mohd Khalid dengan melepaskan rembatan lencong dari dalam kotak penalti untuk gol kedua.

Selangor yang tertekan membawa masuk dua penyerang gantian iaitu Ahmad Danial Ahmad Asri dan Muhamad Syahir Bashah dalam misi memburu gol penyamaan, namun disiplin bertahan dipamerkan JDT pada babak kedua berjaya menyukarkan gerakan pihak lawan.

Di penghujung perlawanan, percubaan berbahaya Ahmad Danial dari jarak dekat berjaya diselamatkan Mohd Farizal sementara Bergson terlepas peluang mencetak jaringan kedua peribadinya apabila rembatan padu dari luar kotak penalti berjaya ditepis keluar Mohd Khairulazhan.

Kejayaan malam ini menyaksikan JDT berjaya mengulangi pencapaian memenangi Piala Malaysia pada 2017 dan 2019 sekali gus mengubati kekecewaan tewas di pentas final musim lepas kepada Kuala Lumpur (KL) City FC.

Sementara itu, Selangor terus kempunan merangkul sebarang gelaran juara dalam tempoh tujuh tahun selepas kali terakhir menjulang Piala Malaysia pada 2015. – BERNAMA


Enggan sejarah PRN Selangor berulang, Amirudin minta pengundi Parlimen Pulai tunai tanggungjawab

JOHOR BAHRU: Menteri Besar Selangor, Datuk Seri Amirudin khuathir Kerajaan Perpaduan sekali lagi kehilangan majoriti dua pertiga, sekiranya peratusan keluar mengundi tidak cukup tinggi pada Pilihan Raya Kecil (PRK) Parlimen Pulai.

Beliau berkata, Pilihan Raya Negeri (PRN) bulan lalu menyaksikan Selangor merekodkan peratusan keluar mengundi kira-kira 71 peratus, manakala pengundi masyarakat Cina yang melaksanakan tanggungjawab itu hanya 61 peratus.

“Angka ini menyebabkan gabungan Pakatan Harapan (PH) dan Barisan Nasional (BN) kehilangan empat kerusi dengan majoriti yang sangat tipis, seterusnya tidak mendapat dua pertiga setelah menang 34 daripada 56 kerusi dipertandingkan.

“Kerusi yang tewas dengan majoriti tipis di bawah 1,000 undi itu membabitkan Dewan Undangan Negeri (DUN) Dengkil dengan 400 undi, Taman Medan (30 undi), Gombak Setia (58 undi) dan Sungai Kandis (167 undi).

“Saya tahu ramai yang katakan PH-BN ada peluang besar menang di Pulai, tetapi saya juga harap kita tidak terlalu selesa. Jika berpandangan seperti itu, akan jadi macam apa yang berlaku di Selangor,” katanya seperti dilapor Berita Harian.

Justeru, beliau mengingatkan pengundi di Parlimen Pulai untuk menunaikan tanggungjawab mereka pada 9 September ini, kerana peratusan keluar mengundi yang tinggi dapat membantu menjamin kedudukan dua pertiga Kerajaan Perpaduan di Parlimen.

Pada PRN lalu, Amirudin berkata, ramai berpandangan Selangor pasti menang dan apabila terlalu yakin, ramai yang tidak turun mengundi.

Katanya perlu diingat, setiap undi adalah bermakna dan bernilai.

“Jika peratusan keluar mengundi naik sebanyak 0.5 peratus lagi, kita boleh menang empat kerusi ini dan sahkan majoriti dua pertiga dalam Dewan Negeri, tapi perkara sudah berlaku.

“Jadinya, pengundi di Parlimen Pulai dan DUN Simpang Jeram ingatkan rakan-rakan ini adalah untuk negara dan masa depan kita, pemulihan negara sedang dilakukan dan saya jamin Kerajaan Perpaduan kekal sampai habis penggal.

“Di Selangor lebih 60 peratus rakyat menyokong Kerajaan Perpaduan dan menyekat berlakunya gelombang yang dicanang Perikatan Nasional (PN) dan perkara ini perlu diteruskan di Parlimen Pulai ini,” katanya.

Selain itu, Amirudin juga meminta pengundi di Parlimen Pulai untuk terus memberi sokongan kepada Kerajaan Perpaduan, seterusnya menghentikan impian pembangkang untuk menjadikan Pulai sebagai tapak untuk cipta gelombang baharu.

“Pengundi perlu kekalkan kerusi ini (kepada PH-BN), majoriti dua pertiga ini membolehkan kerajaan lebih seimbang, sokonglah kepada Kerajaan Perpaduan dan kekalkan Pulai sebagai tanda penghormatan kepada Allahyarham Datuk Seri Salahuddin Ayub yang berjasa besar,” katanya.

Author

Fazleen Safina Abd Jamil

View all posts

View all posts


Pegawai bank ditahan buat kad kredit guna maklumat pelanggan

IPOH: Polis menahan seorang pegawai bank tempatan pada Isnin selepas disyaki menggunakan maklumat pelanggan untuk membuat permohonan kad kredit bagi kegunaan sendiri yang mengakibatkan kerugian sebanyak RM563,422 di Taiping, dekat sini.

Ketua Polis Daerah Taiping, ACP Razlam Ab Hamid berkata, lelaki berusia 31 tahun itu ditahan di rumahnya di Jinjang, Kuala Lumpur selepas polis menerima laporan daripada pengurus siasatan bank berkenaan pada 17 Januari lepas.

“Pihak berkenaan telah kerugian sebanyak RM563,422 ekoran daripada penggunaan 18 kad kredit yang telah diluluskan tanpa pengetahuan pelanggan.

“Polis turut merampas satu telefon bimbit, 16 kad kredit milik pelanggan serta 15 keping simkad,” katanya dalam kenyataan.

Razlam berkata, pegawai bank berkenaan direman empat hari hingga Jumaat ini untuk membantu siasatan mengikut Seksyen 420 Kanun Keseksaan kerana menipu. – BERNAMA


Pengampunan kepada Najib budi bicara Agong – Azalina

PUTRAJAYA: Permohonan pengampunan diraja bekas Perdana Menteri, Datuk Seri Najib Tun Razak tidak melibatkan aspek perundangan sebaliknya terletak sepenuhnya kepada budi bicara Yang di-Pertuan Agong.

Ketua Penerangan UMNO, Datuk Seri Azalina Othman Said berkata, ia merupakan kuasa Yang di-Pertuan Agong yang termaktub dalam Perkara 42 Perlembagaan Persekutuan.

“Tiada lagi aspek perundangan… dia punya prosedur perundangan sudah tidak ada, sekarang adalah budi bicara Agong, jadi kita pun tak boleh paksa-paksa…. biarlah Yang di-Pertuan Agong buat keputusan, atau mahu kaji… kita orang (UMNO) dah tak terlibat,” katanya.

Beliau yang juga Menteri di Jabatan Perdana Menteri (Undang-undang dan Reformasi Institusi) berkata demikian ketika ditanya mengenai pandangan peguam Mohamed Haniff Khatri Abdulla bahawa UMNO tidak boleh memfailkan permohonan pengampunan bagi pihak Najib.

Haniff sebelum ini dilaporkan berkata mengikut Peraturan 113, Peraturan-Peraturan Penjara 2000, petisyen pengampunan itu hanya boleh dilakukan oleh Najib sendiri, ahli keluarga atau peguam yang dilantik oleh Najib dan Jabatan Penjara.

Azalina berkata demikian kepada pemberita selepas majlis pelancaran laman web Malaysia-Sulucase.gov.my di sini hari ini yang turut dihadiri Menteri Luar, Datuk Seri Dr Zambry Abdul Kadir dan Menteri Komunikasi dan Digital, Fahmi Fadzil.

Sebelum ini, media melaporkan Majlis Tertinggi (MT) UMNO yang bermesyuarat Jumaat lepas, sebulat suara bersetuju memohon menghadap bagi mempersembahkan warkah rayuan kepada Yang di-Pertuan Agong bagi memohon ihsan untuk mempertimbangkan pengampunan penuh kepada Najib.

Najib kini menjalani hukuman 12 tahun penjara setelah Mahkamah Persekutuan pada 23 Ogos 2022 mengekalkan sabitan dan hukuman penjara itu serta denda RM210 juta setelah didapati bersalah menyeleweng RM42 juta dana milik SRC International Sdn Bhd.

Pada 31 Mac 2023, Najib gagal dalam permohonannya untuk menyemak sabitan dan hukuman itu.

Bekas Ahli Parlimen Pekan itu pada September tahun lepas telah memfailkan permohonan pengampunan diraja. – BERNAMA


Kes Emilia dibawa ke Istana Negara

KUALA LUMPUR: Adik kepada Emilia Hanafi, Ezhan Shahril Hanafi mendakwa sudah membawa rayuan kes kakaknya itu ke Istana Negara tiga bulan lalu.

Namun, pihak Istana Negara belum memberi maklum balas terhadap isu bekas isteri SM Faisal SM Nasimuddin Kamal berkenaan.

“Saya sendiri sudah hantar surat (kepada Agong) ke Istana Negara, tiga bulan lalu, namun belum mendapat sebarang maklum balas,” katanya.

Buat masa sekarang, Ezhan Shahril hanya mahu kakaknya dalam keadaan baik-baik (dalam penjara).

“Walau apa pun berlaku, saya akan lakukan apa sahaja untuk mendapatkan keadilan untuk kakak saya.

“Tiada lagi istilah berkaitan dengan keluarga semata-mata tetapi ia merupakan yang pertama dalam negara kerana membabitkan tiga mahkamah berasingan berkait satu kes.

“Kes kakak saya ini adalah kes pertama di Malaysia, mahkamah jenayah, syariah dan sivil saling berkait, tiga mahkamah untuk satu kes (tukar tarikh lawatan anak).

“Ini bukan lagi kes keluarga, ini adalah kes untuk negara. Malah, bekas suami dia (SM Faisal) ada kes sivil, didapati menipu dan semua fakta, notis penghakiman dah keluar tetapi tidak ada apa-apa jadi selepas itu,” katanya ketika ditemui pemberita di pekarangan Mahkamah Tinggi Syariah Kuala Lumpur.

Terdahulu, Emilia hari ini menyerah diri di Mahkamah Tinggi Syariah Kuala Lumpur bagi menjalani hukuman penjara hanya kerana menukar tarikh lawatan bekas suami dan anak mereka.

Hakim Syarie Mahkamah Tinggi Syariah, Mohamed Fouzi Mokhtar, hari ini, mengendalikan kes Emilia yang diwakili peguam syarie, Nazri Yahya.

“Selepas selesai menjalani hukuman penjara ini, anak guam saya akan hadir untuk prosiding di Mahkamah Majistret Kuala Lumpur yang ditetapkan pada 6 Julai,” kata Nazri.

Peguam Siti Kassim, Pegawai Khas Komunikasi Kepada Ketua Aktivis Persatuan Pengguna Islam Malaysia (PPIM), Gulab Jan Fazal Eladi dan Sisters in Islam serta keluarga ibu tunggal dengan tiga anak itu turut hadir menyokong, pada jam 9.45 pagi.

Sebelum ini, permohonan semakan kehakiman yang difailkan Emilia bagi mencabar bidang kuasa Mahkamah Syariah Kuala Lumpur yang menjatuhi hukuman penjara tujuh hari terhadapnyaDetik pilu Emilia terpisah daripada anak-anak, dipenjarakan Syariah kerana ubah tarikh telah ditolak.

Pada 4 September 2019, Mahkamah Tinggi Syariah menjatuhkan hukuman itu terhadap Emilia kerana mengubah tarikh lawatan tiga anaknya untuk bersama bapa mereka, namun beliau dibebaskan dengan jaminan RM5,000 sementara menunggu rayuan.

Author

Tun Puteh Wanti

View all posts

View all posts


Intipati Belanjawan 2023 Membangun Malaysia MADANI

KUALA LUMPUR: Berikut ialah intipati Belanjawan 2023 yang dibentangkan oleh Perdana Menteri, Datuk Seri Anwar Ibrahim yang juga Menteri Kewangan di Parlimen hari ini.

Belanjawan 2023 bertemakan ‘Membangun Malaysia MADANI’ yang melibatkan peruntukan RM388.1 bilion dengan RM289.1 bilion untuk belanja mengurus, RM99 bilion bagi belanja pembangunan dan termasuk RM2 bilion simpanan luar jangka.

Belanjawan 2023 menumpukan 12 ikhtiar utama berlandaskan tiga tekad iaitu pemacuan ekonomi yang terangkum dan mampan, reformasi institusi dan tatakelola bagi memulih keyakinan dan keadilan sosial untuk menyederhana kesenjangan.

Ini adalah belanjawan pertama yang dibentangkan di bawah Kerajaan Perpaduan pimpinan Anwar.

Belanjawan 2023 pada asalnya dibentangkan oleh kerajaan terdahulu pada Oktober tahun lepas namun tidak sempat diluluskan setelah Parlimen dibubarkan.

Kerajaan bercadang memperkenalkan Cukai Barangan Mewah tahun ini dengan had nilai tertentu mengikut jenis barangan mewah.
Kerajaan bercadang mengenakan duti eksais produk cecair atau gel mengandungi nikotin yang digunakan untuk rokok elektronik dan vape.
Kerajaan menyediakan RM50 juta bagi membina baharu dan menaik taraf 3,000 gerai dan kiosk sebagai kemudahan penjaja kecil berniaga di lokasi tumpuan seluruh negara.
Enam projek tebatan banjir termasuk di Johor, Selangor dan Kelantan akan ditender semula dengan segera selewatnya Jun tahun ini.
Persiapan mendepani ancaman bencana: RM150 juta kepada NADMA, RM50 juta untuk ATM, Bomba dan RELA, RM20 juta di bawah Geran Pertubuhan Prihatin Komuniti, manfaatkan 2,000 persatuan penduduk.

Peruntukan Pemindahan Fiskal Ekologi untuk Pemuliharaan Biodiversiti (EFT) kepada kerajaan negeri ditingkatkan kepada RM150 juta setahun.
Sejumlah RM38 juta disediakan bagi memelihara hidupan liar seperti harimau dan gajah serta habitat hutannya.
Bagi membanteras rasuah, kerajaan bercadang untuk meminda dan membentangkan Akta Perlindungan Pemberi Maklumat tahun ini.
Sebanyak RM1.2 bilion diperuntukan bagi pembaikan 400 klinik daif dan 380 sekolah daif.
Sebanyak RM2.7 bilion diperuntukan bagi menyelenggara dan menaik taraf jalan persekutuan.
Sejumlah RM1.5 bilion disediakan bagi menaik taraf dan membina baharu jalan perhubungan desa dan jalan-jalan luar bandar.
Sejumlah RM10 juta disediakan bagi geran pengoperasian untuk memperkukuh peranan Pusat Respons Scam Kebangsaan (NSRC).
Akta Insolvensi 1967 akan dipinda supaya kes muflis dapat dilepaskan secara automatik pada masa singkat.
Kes muflis dengan hutang kurang RM50,000 yang memenuhi syarat akan dilepaskan serta-merta mulai 1 Mac ini.
Pasukan khas di bawah D11 akan ditubuhkan khusus untuk banteras aktiviti pornografi kanak-kanak.
Kementerian Pembangunan Wanita, Keluarga dan Masyarakat akan wujudkan Jabatan Pembangunan Kanak-kanak untuk beri khidmat sokongan lebih komprehensif kepada kanak-kanak.

Sebanyak RM725 juta disediakan bagi laksana ketersambungan digital di 47 kawasan industri, hampir 3,700 sekolah.
Kerajaan akan pastikan terdapat kemudahan Pusat Ekonomi Digital (PEDi) di setiap Dewan Undangan Negeri sebelum akhir tahun ini.
Sebanyak RM30 juta disediakan untuk meningkatkan daya huni perumahan awam di Kuala Lumpur.
Sejumlah RM50 juta diperuntukan kepada Melaka dan Pulau Pinang untuk terus kekal pelihara tapak warisan dunia yang diiktiraf UNESCO.
RM750 juta diperuntukan kepada Kementerian Ekonomi bagi menjayakan Inisiatif Pendapatan Rakyat (IPR).
Sebanyak RM64 bilion diperuntukan dalam bentuk subsidi, bantuan dan insentif bagi minimumkan kos sara hidup.
Kerajaan sedia RM100 juta untuk jayakan program Jualan Rahmah di setiap kawasan Parlimen.
Isi rumah pendapatan kurang RM2,500 layak terima Sumbangan Tunai Rahmah sehingga RM2,500 bergantung bilangan anak.
Menawarkan kredit e.-Tunai Belia Rahmah berjumlah RM200 dengan peruntukan berjumlah Rm400 juta.
RM1.6 bilion diperuntukan untuk pelbagai subsidi dan insentif kepada pesawah padi meliputi harga padi, baja padi, dan padi huma.
Sumbangan tunai RM200 sebulan untuk tempoh tiga bulan atau semusim kepada pesawah padi, manfaat 240,000 pesawah dengan peruntukan RM228 juta.

Kerajaan setuju menaikkan sumbangan musim tengkujuh daripada RM600 kepada RM800 untuk tempoh empat bulan, manfaatkan 320,000 pekebun kecil.
Kadar cukai pendapatan individu M40 yang berpendapatan tahunan bawah RM100,000 dikurangkan sebanyak dua peratus tahun ini, memanfaatkan kira-kira 2.4 juta pembayar cukai.
Kadar cukai pendapatan inividu yang berpendapatan tahunan tinggi lebih RM100,000-RM1 juta dinaikkan 0.5 hingga dua peratus.
RM30 juta disediakan untuk bekerjasama dengan beberapa kerajaan negeri bagi melaksanakan projek-projek agromakanan.
RM50 juta disediakan bagi penyelenggaraan dan baik pulih rumah ibadat bukan Islam seluruh negara.
Sabah, Sarawak terima manfaat besar daripada peruntukan pembangunan masing-masing sebanyak RM6.5 bilion dan RM5.6 bilion.
Lebih RM2.5 bilion disediakan bagi laksana projek melibatkan prasarana awam di Sabah dan Sarawak.
Sejumlah RM30 juta diperuntukan untuk memperbanyakkan kemudahan klinik, bank dan mahkamah bergerak di Sabah dan Sarawak.
Kementerian Dalam Negeri dan Kementerian Pertahanan masing-masing terima peruntukan berjumlah RM18.5 bilion dan RM17.7 bilion.
Kerajaan akan menambah 42 pos kawalan sempadan polis PGA, Imigresen, ESSCOM dan APMM bagi perketat kawasan sempadan negara.

Lebih 7,000 unit rumah mampu milik dibawah program Satu Anggota Satu Rumah (SASaR) di Kuala Lumpur bagi warga ATM akan dibina.
Sejumlah RM1.5 bilion diperuntukan berkaitan hal elwal Islam.
Menaikkan elaun 35,000 guru KAFA kepada RM1,100, babit peruntukan lebih RM40 juta.
Memberi sumbangan khas RM600 kepada imam, bilal, tok siak, noja, marbut, guru KAFA dan guru takmir, memanfaatkan 70,000 orang.
Sebanyak RM20 juta disediakan untuk program sukan, kebudayaan dan kesenian di sekolah dan komuniti.
Kerajaan sediakan dana geran padanan RM50 juta bagi dorong penajaan sektor swasta untuk program sukan khususnya yang berteraskan perpaduan.
Sebanyak RM324 juta diperuntukan bagi tambah baik program latihan, kemudahan sukan untuk semua atlet termasuk atlet para.
RM102 juta diperuntukan untuk Dana Kandungan Digital untuk pergiat pemasaran produk seni tempatan.
Sebanyak RM25 juta disediakan untuk menyemarak kegiatan kebudayaan dan kesenian peringkat komuniti.
Kerajaan sumbang RM10 juta kepada Yayasan Restu bagi pengedaran segera cetakan 20,000 naskah terjemahan al-Quran dalam bahasa Sweden, bahasa asing utama dunia.


Trend selfie dengan jari dicalit dakwat

KUALA LUMPUR: Hari pengundian Pilihan Raya Umum ke-15 (PRU15) macam-macam ragam pengundi yang boleh dilihat.

Antara video ditularkan seorang lelaki menonggeng ketika sedang membuang undi, ada yang ambil kesempatan swafoto bersama selebriti, ada yang berjoget sakan dengan kapsyen ‘done mengundi’.

Kebanyakan pengundi datang bersama keluarga, semangat mengundi yang tinggi walau diusung kerusi roda.

Cuaca di kebanyakan lokasi amat baik, tiada hujan dan banjir sebagaimana dicanangkan sebelum ini.

Namun yang menjadi trend ini adalah semua tunjuk jari dan swafoto bersama jari mereka.

Selebriti Nor Fazura juga tidak melepaskan peluang menunjukkan jarinya di media sosial.

Kapsyen ‘Everyone be like’ yang dimuat naik oleh akaun TikTok Nicole Mspineapples menunjukkan pelbagai bangsa, agama dan umur ‘rancak’ menggayakan jari masing-masing.

Rata-rata netizen mengatakan rakyat Malaysia bangga kerana berjaya laksana tanggungjawab mereka untuk negara.

Author

Tun Puteh Wanti

View all posts

View all posts


Harimau Selatan sasar lengkapkan kejuaraan ‘treble’

KUALA LUMPUR: Johor Darul Ta’zim (JDT) mempunyai satu sahaja matlamat dalam final Piala Malaysia 2022 berhadapan Selangor FC di Stadium Nasional Bukit Jalil di sini malam esok, iaitu muncul juara dan sekali gus mencatat kejuaraan ‘treble’ buat julung kalinya.

Ketua Jurulatihnya, Hector Bidoglio berkata, memenangi Piala Malaysia adalah penting buat skuad Harimau Selatan biarpun sudah menjulang piala Liga Super dan Piala FA tahun ini selain meraih Piala Sumbangsih  sebelum musim ini bermula.

“Perlawanan esok dijangka sukar, perlawanan akhir dan untuk sampai di sini adalah amat sukar tetapi pemain kami dalam keadaan baik, mereka sangat gembira kerana kami bermain satu lagi final.

Piala Malaysia ini adalah amat penting buat JDT… untuk memenangi empat piala dalam setahun adalah sukar, kami akan mengambil tanggungjawab penuh dan akan memberi segalanya di padang untuk memenangi piala ini,” katanya pada sidang media praperlawanan di sini hari ini.

Bagaimanapun, jurulatih kelahiran Argentina yang membawa JDT memenangi Piala FA September lepas setelah sebulan setengah dilantik menjadi Ketua Jurulatih kelab itu mengakui kekuatan Selangor yang dibimbing bekas Ketua Jurulatih Harimau Malaya, Tan Cheng Hoe tidak boleh dipandang mudah.

“Banyak kelebihan di sebelah Selangor, mereka adalah pasukan yang sangat kuat, sangat kukuh dalam pertahanan dan sangat bagus dalam taktikal yang membolehkan mereka menjaring tiga gol dalam separuh akhir pertama ketika menentang Terengganu FC…  jadi ia akan menjadi mencabar dan kami perlu menggunakan kelemahan mereka untuk menguatkan kami,” kata beliau.

Sementara itu, Ketua Pasukan JDT, Mohd Farizal Marlias berkata. semua rakan sepasukan sudah bersedia untuk menebus kekecewaan gagal menjuarai Piala Malaysia edisi lepas setelah kecundang di final kepada  Kuala Lumpur (KL) City FC.

Penjaga gol berusia 36 tahun itu juga berharap aksi final esok berlangsung dalam keadaan cuaca baik dan tidak hujan supaya permukaan padang berada pada tahap optimum.

“(Keadaan padang) satu masalah yang tak dapat elak kerana di Malaysia padang sangat penting dan apabila hujan kedua-dua pasukan pasti tak dapat bagi satu persembahan yang diinginkan. Tapi kami perlu bersedia untuk segala keadaan dan saya harap esok tak hujan lah,” katanya.

JDT memenangi Piala Malaysia sebanyak dua kali pada 2017 dan 2019 sejak penubuhan kelab itu pada 2013, sementara kali terakhir Selangor muncul juara ialah pada musim 2015 sebelum gagal mempertahankan gelaran apabila tewas kepada Kedah di final musim berikutnya.

Rekod lima pertemuan terakhir dalam semua pertandingan berpihak JDT yang melakar tiga kemenangan dan dua seri berdepan Selangor. Kali terakhir kedua-dua pasukan bertemu berakhir dengan keputusan 1-1 pada aksi Liga Super di Stadium Majlis Bandaraya Petaling Jaya, September lepas. – BERNAMA


PH buat laporan polis atas pihak main isu perkauman dan agama

KUALA LUMPUR: Satu laporan polis dibuat pihak Pakatan Harapan (PH) terhadap pengguna-pengguna media sosial yang memainkan isu perkauman dan agama.

Laporan polis tersebut selesai dibuat sekitar jam 11 pagi pada Sabtu di Ibu Pejabat Polis Daerah (IPD) Dang Wangi.

Peguam parti Amanah, Zamri Khuzaimi berkata, laporan polis itu adalah berkenaan isu tular iaitu berkenaan kebencian kaum dan agama, serta sentimen-sentimen yang dimainkan khususnya semasa berlakunya kempen Pilihan Raya Umum ke-15 (PRU15).

“Kami telah membuat laporan polis dan meminta polis untuk mengambil tindakan yang tegas kepada mereka yang menjadikan media sosial sebagai platform untuk mengadu domba, memainkan sentimen perkauman dan agama, membuat tuduhan-tuduhan yang sangat tidak berasas dan fitnah semata semasa kempen berlangsung demi mencapai kemenangan.

“Untuk makluman, pagi ini kita membuat satu laporan polis dan meminta polis untuk menyiasat mereka ini di bawah tiga peruntukan undang-undang iaitu di bawah Kanun Keseksaan, Akta Komunikasi dan Multimedia 1998 dan juga di bawah Akta Hasutan.

“Mudah-mudahan pihak polis segera mengambil tindakan kepada semua yang menggunakan platform media sosial itu termasuk penceramah-penceramah daripada parti PAS dan parti-parti lain,” katanya pada sidang media di luar IPD Dang Wangi.

Zamri turut menegaskan kandungan video di TikTok dan pelbagai media sosial mereka jelas menunjukan mereka memainkan sentimen yang sangat membahayakan, mengganggu ketenteraman awam dan menimbulkan kebencian diantara kaum dan agama di negara ini.

Turut hadir bersama dalam sidang media itu ialah Timbalan Presiden MUDA, Amira Aisya Abd Aziz; AJK Biro Mobilisasi Pakatan Harapan, Mohd Sany Hamzan; dan Naib Ketua Angkatan Muda Harapan, Razak Ridzuan.

Menurut Mohd Sany, laporan polis itu dibuat ke atas 10 individu termasuklah ke atas Ketua Pemuda Pas Kawasan Sik, Mohd Shahiful Mhd Nasir dan dibuat secara serentak oleh PH di setiap negeri.

Author

Faridah Amiratul

View all posts

View all posts


KPMC bertaraf hospital elit sasar pelancong Riau

KAJANG: Kajang Plaza Medical Centre (KPMC) antara 46 hospital swasta elit di Selangor yang menyediakan alternatif kepada pesakit antarabangsa khususnya dari Riau, Indonesia menjalani rawatan berasaskan pelancongan perubatan atau ‘medical tourism’.

Ketua Pegawai Eksekutif KPMC, Datuk Saroni Judi berkata, jaminan ketelusan sepanjang memberi servis kepada orang ramai antara faktor utama kenapa ramai pelancong asing memilih KPMC.

“Kami akan memberi rujukan kepada pesakit jika tiada kepakaran rawatan di KPMC kepada pusat perubatan lain juga dengan kualiti servis yang baik dengan harga berpatutan, kami takkan merujuk kes berkenaan ke pusat yang ada rekod tidak baik.

“Selain itu, jaminan layanan terbaik bermula daripada ketibaan mereka di lapangan terbang hingga ke hotel yang sudah berkolaborasi dengan KPMC, hanya penginapan terbaik yang disyorkan.

“Menerusi Tourism Selangor, Malaysia ada ketengahkan pilihan untuk pesakit luar negara dari wilayah Indonesia, untuk terima rawatan di Kuala Lumpur, Selangor.

“KPMC turut bekerjasama dengan UCMI dalam membantu menyediakan tenaga mahir dan latihan pendidikan,” katanya pada sidang media.

Beliau berkata demikian pada Majlis Pelancaran Wad Pelancongan Perubatan yang disempurnakan oleh Tuan Yang Terutama (TYT) Yang di-Pertua Negeri Melaka, Gabenor Tun Mohd Ali Mohd Rustam.

Hadir sama, Gabenor Riau, M Si Drs H Syamsuar; Pengerusi Dunia Melayu Dunia Islam (DMDI), Datuk Md Nasier Ghani; Ketua Pegawai Eksekutif Tourism Selangor, Azrul Shah Mohamad; Naib Canselor Kolej Universiti Antarabangsa MAIWP (UCMI), Prof Dr Wan Azizi Wan Sulaiman dan delegasi dari Riau.

Saroni berkata, lokasi Riau menjadi antara pilihan kerana faktor lokasi yang sangat hampir dengan kedudukan geografi KPMC di Semenanjung Malaysia.

“Lepasan universiti di Riau juga boleh menjalani latihan praktikal di sini seterusnya bekerja di sini,” katanya.

Author

Tun Puteh Wanti

View all posts

View all posts


India denda Google AUS$113 juta kerana salah guna penguasaan pasaran

MOSCOW: Suruhanjaya Persaingan India mendenda Google sejumlah AS$113 juta kerana menyalahgunakan kedudukan dominannya dalam pasaran aplikasi Play Store, lapor Sputnik.

Minggu lepas, India juga mengenakan denda ke atas Google membabitkan sejumlah AS$162.2 juta kerana menyalahgunakan kedudukan dominannya dalam beberapa pasaran dalam ekosistem peranti mudah alih Android.

“Suruhanjaya Persaingan India (Suruhanjaya) hari ini mengenakan penalti sebanyak Rs936.44 crore (AS$113.6 juta) ke atas Google kerana menyalahgunakan kedudukan dominannya membabitkan dasar Play Store, selain mengeluarkan perintah henti dan tamat. Suruhanjaya itu juga mengarahkan Google mengubah suai peraturannya dalam tempoh masa yang ditetapkan,” kata agensi itu dalam kenyataan pada Selasa.

Play Store adalah pasaran aplikasi terbesar dalam ekosistem Android, dan kawalan Google ke atas Play Store membolehkannya menentukan syarat kepada pembangun aplikasi dan memaksa mereka menggunakan sistem pembayarannya sendiri, kata pengawal selia India.

Ia mendapati Google mensyaratkan pembangun aplikasi secara eksklusif dan mandatori menggunakan Sistem Pengebilan Google Play bukan sahaja untuk menerima bayaran bagi aplikasi yang diedarkan melalui Google Play Store malah ke atas pembelian tertentu yang dibuat oleh pengguna selepas memasang aplikasi berkenaan, sekali gus menafikan hak pembangun. untuk memilih sistem pembayaran mereka sendiri.

Di samping itu, pembangun aplikasi tidak dapat menyediakan pengguna dalam aplikasi itu ke pautan terus laman web yang mengandungi kaedah pembayaran alternatif atau menggalakkan pengguna membeli barangan digital di luar aplikasi, kata kenyataan itu.

Agensi itu menambah bahawa jika pembangun aplikasi tidak mematuhi dasar GPBS Google, mereka tidak dibenarkan menjual aplikasi mereka di Play Store dan dengan itu kehilangan sejumlah besar bakal pelanggan.

Suruhanjaya Persaingan India juga mengarahkan Google membenarkan pembangun aplikasi menggunakan mana-mana khidmat pengebilan pihak ketiga dan mewujudkan dasar yang jelas dan telus berkenaan data yang dikumpul pada platform syarikat. – BERNAMA


‘Ada plot burukkan imej saya sebagai bermasalah’ – Sanusi

CYBERJAYA: Pegawai Suruhanjaya Pencegahan Rasuah Malaysia (SPRM) masih belum menemui Datuk Seri Muhammad Sanusi Md Nor berhubung siasatan isu unsur nadir bumi (REE).

Mendedahkan perkara itu, Menteri Besar Kedah berkata, beliau hanya mengetahui siasatan SPRM menerusi kenyataan dibuat di akhbar.

“Saya hanya baca kenyataan. Nampaknya akhbar telah mendahului proses, saya pun hairan juga macam mana tajuk tu boleh keluar.

“Saya rasa ada satu plot yang besar sedang dirancang untuk memburukkan imej saya sebagai gambaran bahawa saya ni orang yang bermasalah, disiasat oleh macam-macam agensi,” katanya seperti dilapor Sinar Harian.

Beliau berkata, satu-satunya perkara “Brain Storm” untuk mengaitkan salah laku di Kedah adalah isu REE.

“Masalah tentang REE ini adalah kecurian, kalau saya tahu orang curi tentulah saya tangkap. Nama pun kecurian tentulah orang tak tahu kan.

“Jadi kecurian itulah cuba dibina naratif bahawa pencurian ni melibatkan menteri besar. Tak akan saya nak curi barang diri saya sendiri baik curi negeri lain,” ujarnya.

Mengulas lanjut mengenai surat sokongan untuk membawa pekerja dari China masuk ke sini, Muhammad Sanusi berkata, dalam usaha untuk mengekstrak REE, telah berlaku satu usahasama antara MBI (Perbadanan Menteri Besar) dan Prospek Suria.

“Sebelum saya jadi menteri besar benda itu dah berlaku, jadi kita teruskan. Bila dia dapat lesen jelajah, dia nak bawa masuk pakar untuk memulakan proses itu.

“Ketika itu Covid-19, tak ada siapa boleh masuk pintu negara kita tutup, pintu negara China pun tutup. Jadi untuk memastikan boleh berlaku pergerakan masuk pakar itu dia memerlukan surat sokongan,” katanya.

Tambahnya, tiada sebarang masalah kerana beliau hanya menyokong surat terbabit yang dituju kepada Kementerian Dalam Negeri (KDN) ketika itu.

“KDN yang buat keputusan bukan saya. KDN buat keputusan orang ni boleh masuk, orang ni tak boleh masuk.

“Pendirian KDN, kita hanya sokong syarikat itu alasan dia, ada usahasama dengan MBI Itu saja. Bukanlah kerana surat itu tiba-tiba saya jadi pencuri. Takkan jauh begitu kaitannya kan,” katanya.

Pada Ahad, surat sokongan bertarikh 3 Ogos 2020 yang ditandatangani oleh Muhammad Sanusi bagi memohon kemasukan pekerja dari China bagi kerja-kerja di tapak REE telah tular di media sosial.

Pada Selasa, SPRM turut membuka kertas siasatan berhubung penyelewengan dan penyalahgunaan kuasa melibatkan seorang Menteri Besar dalam isu REE.

Menurut sumber, aktiviti perlombongan tersebut dipercayai dilakukan secara tidak sah, sekali gus menyebabkan kerugian kepada kerajaan negeri.

Author

Fazleen Safina Abd Jamil

View all posts

View all posts


KKD akan panggil penganjur konsert Coldplay – Fahmi

KUCHING: Kementerian Komunikasi dan Digital (KKD) akan memanggil penganjur konsert Coldplay yang diadakan pada November depan bagi memahami sistem serta proses penjualan tiket mereka.

Menteri Komunikasi dan Digital, Fahmi Fadzil  berkata, ini susulan rungutan orang ramai yang sukar mendapatkan tiket akibat ‘ulat tiket’ yang membeli dengan kuantiti banyak.

Katanya, perjumpaan itu juga akan membincangkan mengenai langkah-langkah boleh diambil penganjur agar perkara sama tidak berulang pada masa hadapan.

“Antara perkara yang mungkin akan kita teliti ialah cara tiket itu dibeli sama ada perlu ada sekatan atau pun syarat-syarat tertentu dikenakan kepada penganjur.

“Kita juga sedang teliti peruntukan undang-undang yang ada sekiranya perlu kita ambil tindakan,” katanya.

Beliau berkata demikian kepada pemberita sebelum mengadakan kunjungan hormat kepada Premier Sarawak Tan Sri Abang Johari Tun Openg di Bangunan Dewan Undangan Negeri Sarawak hari ini.

Coldplay, kumpulan muzik terkemuka dunia, menjayakan konsert dalam siri jelajah Music Of The Spheres World Tour mereka di Malaysia pada November ini.

Ini merupakan konsert julung kalinya dipersembahkan kumpulan muzik dari Britian itu di Malaysia, yang dijadualkan pada 22 November ini di Stadium Nasional Bukit Jalil.

Sementara itu, mengulas mengenai pembinaan menara telekomunikasi di Sarawak, beliau berkata pihak Perbadanan Ekonomi Digital Sarawak (SDEC) telah berjaya membina lebih 600 menara setakat ini.

“Dari jumlah itu, kira-kira separuh yang sudah ada syarikat telco yang mengoperasikan. Kita sedang meneliti dan segera menyelesaikan masalah ini termasuk memanggil syarikat telco,”katanya. – BERNAMA


Syarikat gergasi, Panasonic ‘buru’ bekas banduan

KAJANG: Jangan terkejut, jenama besar seperti Panasonic memilih tenaga kerja daripada bekas banduan dalam skala besar kerana produktiviti dan kebolehpasaran mereka lebih baik.

Ketua Pengarah Penjara, Komisioner Jeneral, Datuk Nordin Muhamad berkata, sokongan industri terhadap bekas banduan ini meningkat, mereka sanggup mengambil pekerja dalam jumlah ramai di pasaran tenaga buruh.

“Syarikat berkenaan mengambil lebih 1,000 bekas banduan sebagai staf mereka.

“Ketika ini lebih 300 syarikat perusahaan kecil dan sederhana terlibat dalam program pemulihan banduan bagi membolehkan penghuni penjara kepada produktiviti negara.

“Maklum balas daripada mereka, golongan bekas banduan ini lebih sihat, lebih berdaya saing, lebih ‘survive’ dan produktif, antara bukti keberkesanan program pemulihan yang dilaksanakan di penjara,” katanya kepada MEDIA VARIASI.

Beliau berkata demikian pada pelancaran Pusat Pembangunan Peradaban Budaya Kemanusiaan disempurnakan olehnya, di Ibu Pejabat Penjara Malaysia Baharu, di sini.

Yang turut hadir, Pesuruhjaya British ke Malaysia dan tiga pakar dari Her Majesty Prison and Probation Services United Kingdom serta UNODC di Malaysia.

Tambah Nordin, terdapat dua program penempatan kerja bekas banduan iaitu ‘resettlement’ di mana sudah ada majikan yang sanggup menerima mereka sejurus bebas dari penjara.

“Pre release iaitu hukuman masih ada tetapi sudah dikeluarkan dari penjara untuk bekerja dalam masyarakat dengan sokongan bukan sahaja peluang kerja tetapi juga tempat tinggal.

“Program ini penting dalam memberi hala tuju terbaik dan mencegah mereka daripada terjebak semula ke penjara,” katanya.

Author

Tun Puteh Wanti

View all posts

View all posts


Pemimpin parti gabungan PN tidak sehaluan – Ahmad Maslan

PONTIAN: Percanggahan pandangan pemimpin utama Perikatan Nasional (PN), mengenai pendirian gabungan itu terhadap Barisan Nasional (BN) menjelang Pilihan Raya Umum Ke-15 (PRU15), menunjukkan kepimpinan PN sudah tidak sehaluan, kata Setiausaha Agung UMNO Datuk Seri Ahmad Maslan.

Beliau berkata Pengerusi PN Tan Sri Muhyiddin Yassin mengatakan BN merupakan musuh utama gabungan itu pada PRU15, namun Setiausaha Agung PAS Datuk Seri Takiyuddin Hassan pula menyifatkan UMNO sebagai rakan ta’awun (kerjasama).

“…kelihatan pimpinan utama dua parti dalam PN ini tidak sehaluan, dan kita tunggu dan lihat secara teliti perkembangan politik yang akan berlaku sehari dua ini,” kata Ahli Parlimen Pontian itu pada sidang media selepas Program Walimatulurus Perdana Peringkat Daerah Pontian, di sini hari ini.

Terdahulu, Takiyuddin baru-baru ini berkata PAS kekal berpendirian menganggap UMNO sebagai rakan ta’awun (kerjasama) dan menolak kerjasama dengan Pakatan Harapan (PH) pada PRU-15, namun Muhyiddin semalam dilaporkan berkata parti komponen PN perlu sepakat bahawa musuh utama gabungan adalah BN.

Mengenai dakwaan ada usaha menghidupkan semula Muafakat Nasional (MN), Ahmad berkata MN masih wujud namun tiada sebarang keputusan dibuat untuk menyuburkan kembali gabungan itu dan menyerahkan kepada Majlis Tertinggi UMNO membuat keputusan mengenainya.

Terdahulu media melaporkan ada pertemuan antara Presiden PAS Tan Sri Abdul Hadi Awang dan Presiden UMNO Datuk Seri Dr Ahmad Zahid Hamidi baru-baru ini, yang didakwa mengenai MN bagi mengelakkan pertembungan antara kedua-dua parti itu pada PRU15. – BERNAMA


Malaysia ambil langkah proaktif tangani Islamofobia – PM Anwar

KUALA LUMPUR: Malaysia akan mengambil langkah proaktif untuk menangani gejala Islamofobia yang membarah di negara luar, kata Perdana Menteri, Datuk Seri Anwar Ibrahim.

“Menyingkap soal fahaman agama yang melampau, tentunya ini berpangkal pada soal pendidikan dan bagaimana masyarakat kita dididik dan diasuh.

“Sering diingatkan bahawa sayugia (sepatutnya) kita menjadi pendakwah dan bukan penghukum. Justeru penting untuk diketengahkan fahaman yang lebih sederhana serta membudayakan Adab al-Ikhtilaf dalam menyikapi perbedaan pandangan,” katanya menerusi catatan di Facebook rasmi di sini hari ini.

Semalam, Anwar dan isteri Datuk Seri Dr Wan Azizah Wan Ismail meraikan ulama terkenal Zimbabwe Dr Mufti Ismail Menk, Syeikh Muhammad Salah dari Huda TV, Amerika Syarikat dan Syeikh Wael Ibrahim dari The Aware Academy, Australia di Putrajaya.

“Saya terharu dengan rasa senang dan nyaman Mufti Menk dan rombongannya sepanjang keberadaan mereka di Malaysia. Beliau berhasrat untuk kembali dengan lebih kerap ke sini.

“Saya nyatakan bahawa pintu kita sentiasa terbuka dan mudah-mudahan negara tercinta ini sentiasa mendapat limpahan berkat dari Allah SWT,” katanya. – BERNAMA


839 terima Darjah Kebesaran, Bintang dan Pingat sempena Hari Keputeraan Agong

KUALA LUMPUR: Seramai 839 individu menerima Darjah Kebesaran, Bintang dan Pingat Persekutuan 2023 sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Yang Dipertua Dewan Rakyat, Datuk Johari Abdul mendahului senarai penerima dengan dikurniakan darjah kebesaran Panglima Setia Mahkota (PSM) yang membawa gelaran ‘Tan Sri’.

Turut dikurniakan darjah kebesaran PSM ialah 25 individu lain termasuk Hakim Besar Sabah dan Sarawak, Datuk Abdul Rahman Sebli, Hakim Mahkamah Persekutuan, Datuk Nallini Patmanathan, mantan Hakim Mahkamah Persekutuan, Datuk Seri Mohd Zawawi Salleh, mantan Menteri Besar Kelantan, Allahyarham Datuk Nik Abdul Aziz Nik Mat dan Pengarah Urusan Kumpulan Engtex Group Berhad, Datuk Ng Hook.

Selain itu, Pengarah Urusan Kumpulan Maxim Global Berhad, Datuk Seri Gan Seong Liam, Pengerusi DPS Resources Berhad, Datuk Seri Sow Chin Chuan, Pengarah Bebas Bukan Eksekutif Sime Darby Plantation Berhad,Datuk Seri Dr Nik Norzul Thani N.Hassan Thani dan komposer, Datuk Seri Dr Ahmad Khan Nawab Khan.

Turut menerima PSM ialah Pengerusi Eksekutif Yuwang Group, See Hong Cheen @ See Hong Chen, Pengerusi Battersea Power Station Holding Company Limited, Datuk Jaganath Derek Steven Sabapathy, Pengarah Urusan Kumpulan DRB-Hicom Berhad, Datuk Seri Syed Faisal Albar Syed A.R. Albar dan Pengerusi/ Pengarah Perusahaan Sadur Timah Malaysia (PERSTIMA) Berhad, Datuk Wee Hoe Soon @ Gooi Hoe Soon.

Penerima lain ialah Pengarah Urusan Winfast Group of Companies, Datuk Seri Chee Chan Yau @ Cheah Chan Yau, Pengarah Urusan Kumpulan Syarikat Ming Heng Motor Sdn Bhd, Datuk Koh Chui Ming, Presiden dan Ketua Pegawai Eksekutif Kumpulan Petroliam Nasional Berhad (Petronas), Datuk Tengku Muhammad Taufik Tengku Aziz dan Pengarah Urusan Cergas Murni Sdn Bhd, Datuk Paul Latimer.

Selain itu Pengerusi Eksekutif Bermaz Auto Berhad, Datuk Seri Yeoh Choon San, Pengarah Urusan dan Ketua Pegawai Eksekutif KK Land Group of Companies, Datuk Kong Hoi Chieng, Pengarah Urusan Twin Arrow Fertilizer Sdn Bhd, Datuk Seri Lau Kuan Kam, Panglima Tentera Laut Laksaman,  Datuk Abdul Rahman Ayob dan Panglima Tentera Darat Jeneral, Datuk Seri Mohammad Ab Rahman.

Turut dikurniakan PSM ialah mantan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, Ahli Dewan Negara Senator, Datuk Seri Anifah Aman dan veteran politik, Lim Kit Siang.

Sementara itu, Ketua Pengarah Pendidikan, Datuk Pkharuddin Ghazali @ Mat Jali, Ketua Setiausaha Perbendaharaan, Datuk Johan Mahmood @ Johan Mahmood Merican, bekas pemain badminton negara, Tan Aik Huang dan Pengerusi Yayasan Kebajikan Artis Tanahair, Datuk Irwan Shah Abdullah @ DJ Dave merupakan antara 28 penerima darjah kebesaran Panglima Jasa Negara (PJN) yang membawa gelaran ‘Datuk’.

Empat penerima darjah kebesaran Panglima Setia Diraja (PSD) yang membawa gelaran ‘Datuk’ pula ialah Penolong Setiausaha Majlis Raja-Raja Mohd Aseral Jusman, Ketua Protokol Jabatan Protokol dan Konsular Kementerian Luar Negeri Mohd Aini Atan, Timbalan Ketua Setiausaha (Kabinet) Abdul Halim Hamzah dan Ketua Staf Markas Angkatan Tentera Lt Jen Datuk Arman Rumaizi Ahmad.

Seramai 33 individu menerima darjah kebesaran Johan Mangku Negara (JMN) termasuk Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Digital Mastura Ahmad Mustafa dan Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.

Bagi penerima darjah kebesaran Johan Setia Mahkota (JSM) pula, 33 individu disenaraikan sebagai penerima antaranya penggiat seni Fauziah Nawi, Ketua Polis Perlis Datuk Surina Saad dan Ketua Polis Negeri Sembilan Datuk Ahmad Dzaffir Mohd Yussof.

Tiga penerima darjah kebesaran Johan Setia Diraja (JSD) ialah Asisten Ketua Staf Tadbir Pangkalan Udara Subang Brig Jen Baharudin Abu Hassan, Ketua Jabatan Siasatan Jenayah Ibu Pejabat Polis Kontinjen Kuala Lumpur SAC Habibi Majinji dan Timbalan Pengarah (Perisikan Siasatan Khas) Bahagian Perisikan Siasatan Khas Bukit Aman SAC Mohammad Azlin Sadari.

Seramai 116 individu dikurniakan darjah kebesaran Bintang Kesatria Mangku Negara (KMN) termasuk Pensyarah Akademi Seni Budaya dan Warisan Kebangsaan (ASWARA) Dr Abdul Halim Husain dan Presiden Persatuan Sukan Orang Pekak Malaysia Dr Ong Shin Ruenn.

Tahun ini juga menyaksikan seramai enam orang menerima darjah kebesaran Bintang Kesatria Setia Diraja (KSD) dan 218 individu menerima darjah kebesaran Bintang Ahli Mangku Negara (AMN) termasuk Jurutera Sokongan Bernama Mohd Halim Esham.

Pembantu Tadbir (Perkeranian dan Operasi) Bahagian Modal Insan Bernama Rusliza Sahran pula antara 316 penerima Pingat Pangkuan Negara (PPN) manakala 56 individu dikurniakan Pingat Bentara Setia Diraja (BSD). – BERNAMA


PRU15: BN, PH masing-masing yakin bentuk kerajaan

KUALA LUMPUR: Pemimpin utama Barisan Nasional (BN) dan Pakatan Harapan (PH) hari ini meluahkan keyakinan bahawa gabungan parti politik masing-masing mampu memenangi Pilihan Raya Umum ke-15 (PRU15) sekali gus membentuk kerajaan Persekutuan.

Pengerusi BN, Datuk Seri Dr Ahmad Zahid Hamidi berkata, BN dapat memperoleh kerusi yang mencukupi untuk membentuk kerajaan, berdasarkan laporan yang diterima pihaknya menerusi kiraan yang dilakukan di Pusat Daerah Mengundi (PDM) di seluruh negara.

“Setelah ditolak jangkaan pengundi tidak hadir sebanyak 20 peratus, insya-Allah BN masih mendahului gabungan parti-parti yang lain.

“BN mengharapkan dan berdoa mudah-mudahan kita akan dapat jumlah kerusi yang mencukupi bagi BN membentuk kerajaan,” katanya kepada pemberita selepas melakukan pengundian di Madrasah Manbail Ulum Sungai Nipah Darat, Bagan Datuk, Perak hari ini.

Sementara itu, Pengerusi PH, Datuk Seri Anwar Ibrahim pula yakin dengan peluang kemenangan PH pada pilihan raya kali ini.

Anwar yang juga calon Parlimen Tambun berkata, keadaan semasa dengan semangat penyokong PRU15 seolah-olah melepasi situasi semasa PRU14 yang lepas.

“Kami telah melakukan yang terbaik dan amat yakin berdasarkan penilaian awal dan keghairahan pengundi yang ingin melihat perubahan pada negara, terutamanya dalam kalangan orang muda,” katanya selepas mengundi di Sekolah Kebangsaan Seri Penanti, Bukit Mertajam, Pulau Pinang hari ini.

BN dan PH antara empat gabungan politik besar negara yang memasuki gelanggang PRU15 selain Perikatan Nasional (PN) dan Gabungan Tanah Air (GTA).

Dijangka lebih 20 juta pemilih berdaftar akan keluar mengundi pada PRU15 hari ini bagi memilih wakil rakyat di kawasan masing-masing untuk tempoh lima tahun akan datang.

Turut diadakan serentak ialah pengundian bagi Pilihan Raya Kecil (PRK) Dewan Undangan Negeri (DUN) Bugaya, Sabah yang tertangguh ekoran proklamasi darurat bagi mencegah penularan COVID-19. – BERNAMA


E-Juwita tingkat jualan usahawan kecil

IPOH: Program E-Jualan Wanita (E-Juwita) berjaya meningkatkan hasil jualan produk dalam kalangan pengeluar kuih beku secara kecil-kecilan.

Fokus program E-Juwita yang dilancarkan Menteri Besar, Datuk Seri Saarani Mohamad 8 September lalu ialah membangunkan usahawan wanita yang mempunyai perniagaan secara kecil-kecilan memasarkan produk melalui platform digital seperti Lazada, Shoppe, Tiktok dan sebagainya.

Program tersebut sejajar de¬ngan matlamat dalam pelan Pe¬rak Sejahtera 2030.

Program dikendalikan oleh Sekretariat Pembangunan Wa¬nita dan Masyarakat (Wanita Perak), Sekretariat Pembangunan Usahawan (STeP) dan Suruhanjaya Komunikasi dan Multimedia (SKMM) negeri Perak melibatkan 24 kawasan Parlimen di negeri ini.

Pemilik perniagaan kuih sejuk beku Jwan Delight di sini, Jamaliah Md Yatim, 52, berkata, program E-Juwita yang memfokuskan pemasaran produk secara dalam talian terbukti membantu meningkatkan jualan produknya sehingga lebih 50 peratus.

“Saya bersyukur diberi peluang menyertai program ini kerana bukan sahaja hasil jualan meningkat tetapi ilmu pemasaran yang diperoleh sangat berguna dalam perniagaan.

“Sebelum menyertai program ini, saya meraih pendapatan le¬bih kurang RM800 sebulan tetapi kini saya dapat lebih kurang RM2,000 hingga RM3,000 sebulan,” katanya.

Menurut Jamaliah, melalui program itu dia dapat menguasai teknik pemasaran secara dalam talian yang secara tidak langsung membantu meningkatkan jualannya.

Katanya, sejak menyertai program itu, hasil jualannya mencatat peningkatan ketara berbanding sebelum ini.

Menurutnya, dalam masa sehari, dia mampu menghasilkan lebih kurang 2,000 biji kuih karipap sejuk beku.

“Melalui menyertai program ini, kami usahawan kecil mene¬rima peruntukan RM5,000 sama ada sebagai modal pusingan, memulakan perniagaan atau membeli peralatan perniagaan.

“Saya berhasrat untuk membeli mesin bagi meningkatkan penghasilan kuih dengan ba¬nyak dan cepat,” katanya.
Menurut Jamaliah, sejak memulakan perniagaan pada 2011, kerajaan negeri banyak membantu mengembangkan perniagannya.

“Saya harap dengan bantuan kerajaan negeri ini, saya dapat mengembangkan lagi perniagaan ke tahap lebih besar,” katanya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


‘Dia curi tayar weh’ – Parkir tempat gelap, wanita terkejut tayar kereta kena curi

CYBERJAYA: Gara-gara meletakkan kenderaan di tempat gelap, seorang gadis terkejut selepas mengetahui dua biji tayar kereta Perodua Myvi hilang.

Menerusi perkongsian video TikTok mspetite, menunjukkan kereta wanita itu diletak di kawasan yang gelap. Lebih mengejutkannya, dua biji tayar bahagian kiri pemandu telah hilang.

“Kau tengok, aku seorang dekat sini, kau tengok dia curi tayar weh. Ya Allah stresnya, macam mana aku nak balik ni,” katanya dalam video.

Menurut wanita itu, kejadian dipercayai berlaku di Stesen KTM Teluk Pulai Klang, Selangor.

Menerusi video berasingan, orang kampung yang menolongnya memberitahu bukan dirinya sahaja yang menjadi mangsa. Malah, sehari sebelum kejadian, sebuah kereta Perodua Axia turut mengalami nasib yang sama.

Menjengah di ruangan komen, rata-rata netizen turut bersimpati dengan kejadian yang menimpa gadis itu serta mencadangkannya untuk membeli skru keselamatan istimewa (special lock nut) sebagai langkah berjaga-jaga pada masa akan datang.

“Beli special nut, pasang sebiji setiap tayar. Ada duit lebih pasang setiap tayar, tools buka special nut tu simpan dalam kereta. Senang nak cari,” kongsi netizen.

“Dugaan, for next time, jangan park situ, gelap kawasan tu memang senang dia buat kerja. Beli special nut nanti,” luah netizen.

“Mesti akak tekan minyak kereta tak jalan kan, pastu keluar tengok tayar tak ada,” komen netizen.

Author

Nurul Ain Japri

View all posts

View all posts


Penyertaan 1,500 orang, ‘LEVEL UP KL 2022’ perkukuh e-sport Malaysia

KUALA LUMPUR: ‘LEVEL UP KL 2022’ atau Persidangan Pembangun Permainan Asia Tenggara yang berlangsung dari 4 hingga 7 Oktober 2022 dilihat mampu memperkasa industri permainan video digital (e-sport) Malaysia ke arah hab permainan serantau.

Menurut kenyataan Perbadanan Ekonomi Digital Malaysia (MDEC) pada Khamis, acara anjuran mereka ini diadakan setiap tahun dan kali ini diadakan secara fizikal melibatkan seramai 1,500 peserta, 80 penceramah serta lebih 100 pempamer dari seluruh dunia.

Menteri Komunikasi dan Multimedia, Tan Sri Annuar Musa berkata, ‘LEVEL UP KL 2022’ merupakan komitmen kerajaan mewujudkan dan memperkasa Malaysia sebagai peneraju ekosistem permainan video digital bertaraf dunia di Asia Tenggara.

“Acara ini akan mempamerkan potensi bakat dalam industri permainan Malaysia kepada pemain antarabangsa, mewujudkan peluang untuk perkongsian dan pelaburan masa depan dari serata dunia,” kata Annuar.

Sementara itu, Ketua Pegawai Eksekutif MDEC, Ts Mahadhir Aziz menyatakan bahawa acara kali kelapan penganjurannya ini selari dengan inisiatif strategik nasional yang dilancarkan baru-baru ini iaitu Malaysia Digital (MD).

Tambahnya, acara ini bertujuan menggalakkan dan menarik bukan sahaja syarikat, tetapi juga bakat dan pelaburan.

“Ini secara tidak langsung membolehkan perniagaan Malaysia dan masyarakat diangkat sebagai pameran utama dalam ekonomi digital di peringkat global dan akan terus menarik perhatian menerusi ucaptama dari pakar dan pempengaruh, perbincangan bersama-sama pemain industri serta pelbagai peluang kolaborasi yang menarik,” kata Mahadhir.

Menerusi acara ini, MDEC juga akan menandatangani Memorandum Persefahaman (MoU) dalam industri permainan dengan syarikat permainan yang berpangkalan di Arab Saudi, Nine66; studio permainan tempatan, Magnus Games Studio; dan SEA Gamer Mall (SEAGM).

Untuk rekod, e-sport di Malaysia menjadi antara industri paling pesat berkembang dalam sektor ekonomi digital.

“Justeru, ‘LEVEL UP KL 2022’ akan terus mengukuhkan kedudukan Malaysia sebagai hab serantau dengan mewujudkan ekosistem kandungan digital yang kondusif, inklusif dan berdaya saing di peringkat global,” jelas MDEC dalam kenyataannya.

Author

Faridah Amiratul

View all posts

View all posts


Radhi Mat Din dan Baddrol Bakhtiar hangatkan PRN Negeri Kedah?

KUALA LUMPUR: Legenda bola sepak Kedah, Muhamad Radhi Mat Din kemungkinan ‘menemani’ bekas pemain kebangsaan, Baddrol Bakhtiar untuk bertanding pada Pilihan Raya Negeri (PRN) bulan depan.

Walaupun ketika ini tiada pengumuman rasmi berkaitan situasi terbabit namun difahamkan Radhi yang menjadi tonggak utama Kedah pada era 1980-an dan 1990-an sekali lagi disebut sebagai calon PAS mewakili Perikatan Nasional (PN) kelak.

Radhi yang pernah menggalas cabaran sebagai penolong jurulatih Kedah dikhabarkan kemungkinan bertanding di kawasan Dewan Undangan (DUN) Alor Mengkudu atau Bukit Selambau.

Arena Metro yang menghubungi Radhi memaklumkan bahawa beliau menyerahkan kepada kepimpinan PAS Kedah sama ada namanya akan disenaraikan untuk bertanding atau sebaliknya.

“Saya memang ada dengar nama disebut untuk bertanding pada PRN kali ini namun setakat ini tidak boleh membuat pengesahan lebih lanjut.

“Kita tunggu dua atau tiga hari lagi mungkin akan ada pengumuman dibuat oleh kepimpinan PAS. Mengenai kawasan akan bertanding juga saya serahkan kepada mereka,” katanya.

Mengikut rekod, pentas politik bukanlah asing buat Radhi apabila beliau sebelum ini pernah bertanding pada Pilihan Raya Umum (PRU) 2018 untuk merebut kerusi Parlimen Pokok Sena.

Bagaimanapun, nasib jelas tidak berpihak kepadanya apabila tewas kepada wakil parti Amanah, Mahfuz Omar dengan majoriti sebanyak 5,558 undi.

Sebelum ini, Arena Metro melaporkan Baddrol kemungkinan besar akan bertanding dalam PRN bulan depan atas tiket PN.

Walaupun ketika ini tiada pihak yang membuat pengumuman rasmi berkaitan perkara itu namun menurut sumber dalaman PN memaklumkan kepada Arena Metro bahawa bekas pemain kebangsaan itu akan mewakili parti berkenaan untuk bertanding pada bulan depan.

Katanya, perkara itu sudah dimaklumkan kepada pemain berusia 35 tahun itu sebelum dia bersetuju untuk ‘terjun’ dalam bidang politik dengan bertanding pada PRN.

Author

Media Variasi

View all posts

View all posts


Aidiladha: Aliran trafik lebuh raya utama mula bergerak perlahan

KUALA LUMPUR: Aliran trafik di beberapa lebuh raya utama bergerak perlahan tetapi masih lancar berikutan orang ramai mula bercuti dan melakukan perjalanan pulang ke kampung halaman untuk menyambut Aidiladha, Khamis ini.

Jurucakap PLUS Trafik, memaklumkan di Lebuhraya Utara Selatan (PLUS), trafik mulai perlahan di Slim River, Perak menuju Sungkai, arah utara dan Bandar Cassia, Pulau Pinang ke Juru.

“Trafik perlahan akibat lori rosak di Kilometer 13.1 Lebuhraya Baru Lembah Klang (NKVE) arah selatan dari Subang ke Shah Alam. Lorong kiri ditutup.

Selain itu, trafik perlahan di Kilometer 263 arah selatan dari Seremban ke Port Dickson juga akibat lori rosak,” katanya ketika dihubungi malam ini.

Sementara itu, Jurucakap Lembaga Lebuhraya Malaysia (LLM) berkata, aliran trafik Lebuhraya KL-Karak (KLK) menuju ke Pantai Timur juga perlahan bermula dari Plaza Tol Gombak ke Genting Sempah dan Bukit Tinggi ke Lentang.

“Di Kilometer 25.7 ke Genting Sempah, trafik perlahan. Trafik perlahan dari arah timur sebelum masuk ke Plaza Tol Karak,” katanya.

Menurut LLM, trafik arak ke utara juga perlahan dari Kulai, Johor ke Sedenak, Plaza Tol Skudai ke Kulai dan Pandan ke Bandar Dato Onn serta Plaza Tol Sungai Besi menuju Universiti Putra Malaysia, Serdang. – BERNAMA


Malaysia sasar tujuh emas di Kejuaraan Silat Dunia 2022

KUALA LUMPUR: Persekutuan Silat Kebangsaan Malaysia (PESAKA) menyasarkan tujuh pingat emas pada Kejuaraan Silat Dunia 2022 di Pusat Dagangan Antarabangsa Melaka (MITC) di Ayer Keroh, Melaka, dari 26 hingga 31 Julai ini.

Presidennya, Datuk Megat Zulkarnain Omardin, bagaimanapun, berkata beliau tidak mahu memberikan sebarang tekanan kepada 36 pesilat negara dalam 32 acara dipertandingkan.

Antara nama besar yang akan menyertai kejohanan itu ialah juara dunia tiga kali. Mohd Al Jufferi Jamari, Mohd Fauzi Khalid dan srikandi silat negara yang merangkul pingat perak pada Sukan SEA 2021 di Hanoi, Mei lepas, Siti Rahmah Mohamed Nasir.

“Saya tidak mahu menyebut nama sesiapa yang disandarkan membawa pulang pingat sebab setiap pesilat mempunyai kemampuan sendiri dan saya yakin dengan kebolehan mereka untuk beraksi cemerlang di pentas besar itu.

“Ini juga adalah peluang terbaik untuk Malaysia mencipta kejayaan memandangkan ia adalah satu kelebihan untuk beraksi di tanah air yang sudah pasti akan membakar semangat kontinjen negara,” katanya kepada pemberita selepas simbolik penyerahan Jalur Gemilang, di sini, hari ini.

Mengulas lanjut, Megat Zulkarnain merasakan penggunaan teknologi video bantuan pengadil (VAR) pada pentas dunia berkenaan dapat membantu melancarkan kejuaraan tanpa isu melibatkan keputusan kontroversi pengadil perlawanan.

Beliau juga berkata perkara berkenaan perlu dilaksanakan dalam usaha mengangkat martabat pencak silat di mata dunia dalam usaha menempatkan diri di temasya Sukan Olimpik pada masa hadapan.

Megat Zulkarnain pada masa sama tidak menolak Malaysia berkemungkinan akan menerima cabaran sengit daripada negara luar setelah dua tahun kejuaraan ini tidak dianjurkan berikutan pandemik COVID-19.

Sebanyak 490 negara dijangka mengambil bahagian termasuk negara rantau ASEAN, India, Pakistan, Kazakhstan, Uzbekistan, Amerika Syarikat, Belanda dan Jerman.

Diminta mengulas mengapa memberi kebenaran kepada Mohd Al Jufferi untuk menyertai kejuaraan tersebut walaupun belum pulih sepenuhnya, Megat Zulkarnain berkata beliau yakin dengan kemampuan pesilat itu di pentas terakhir buat dirinya sebelum bersara.

Mei lalu, Mohd Al Jufferi mengalami kecederaan bahu kanan ketika pertarungan di Sukan SEA Hanoi yang menyaksikan beliau hanya mampu membawa pulang pingat gangsa selepas tewas dalam saingan separuh akhir kepada wakil Singapura, Abdul Raazaq Abduh Rashid.

Malaysia menjadi penganjur kejuaraan dunia ini buat kali kedua selepas edisi 2007 di Kuantan, Pahang. – BERNAMA


7 tempat menarik di Hat Yai, Thailand

MERANCANG nak bercuti ke Hat Yai, Thailand dalam masa terdekat? Tak tahu nak tuju ke mana sewaktu disana? Ini senarai 7 tempat menarik dilawati ketika bercuti di Hat Yai!

Info ringkas mengenai Hat Yai

Hat Yai adalah salah satu lokasi percutian popular di Thailand khususnya dalam kalangan warga Malaysia. Hal ini kerana rata-rata penduduk di Hat Yai terdiri daripada umat Islam, jadi mudahlah untuk Muslim mencari makan dan masjid.

Hat Yai adalah bandar terbesar yang terletak di Wilayah Songkhla, di selatan Thailand dan bersempadan dengan Malaysia. Jadi tak hairanlah jika ramai orang Malaysia selalu bercuti ke sana tidak kira waktu.

1. Khlong Hae Floating Market

Hat Yai turut dikenali sebagai syurga makanan dengan harga murah! Jangan lepaskan peluang untuk menjejakkan langkah di Khlong Hae Floating Market sebab ada bermacam pilihan makanan yang unik disini.

Menariknya, anda bakal melihat peniaga menjual dalam sampan. Jangan risau, gerai di daratan pun ada.

Jangan lupa cuba minuman dalam bekas tembikar dan buluh tu!

2. ASEAN Night Bazaar

Kaki shopping sila datang kesini! Banyak barangan unik dan makanan menarik anda boleh cuba di pasar dua tingkat ini. Nak beli cenderahati, pakaian, hiasan, kraftangan semua ada dalam tempat ini ya!

3. Chang Puak Elephant Camp Hat Yai

Jika sebut Thailand, pasti ramai yang akan terbayang gajah. Nak rasa pengalaman naik gajah? Jom datang ke Chang Puak Elephant Camp Hat Yai.

Disini anda terdapat aktiviti elephant riding. Kalau tak berani, boleh membeli makanan yang disediakan untuk memberi gajah makan.

Antara aktiviti yang turut ditawarkan adalah menaiki ATV, memanah, melihat pertunjukkan gajah dan bergambar bersama anak-anak gajah.

4. Taj Mahal Songkhla – Masjid Besar Wilayah Songkhla

Haa nak tengok Taj Mahal di India jauh sangat, jadi apa kata anda ke Hat Yai untuk rasai pengalaman ala-ala menatap Taj Mahal di Masjid Besar Wilayah Songkhla. Senibina masjid ini pasti buatkan anda kagum dan terpesona.

Kenapa diberi julukan masjid Taj Mahal? Sebabnya, ada kolam besar yang cantik di hadapan masjid tersebut.

5. Hatyai City Municipal Park

Hatyai City Municipal Park adalah sebuah taman rekreasi yang terletak 6km dari pusat bandar di Lebuhraya Hat Yai-Songkhla.

Dekat sini anda boleh cuba aktiviti seperti menaiki kereta kabel serta memasuki Hatyai Science and Astronomy Center (Astronomical Observatory), Hatyai Ice Dome.

6. Samila Beach

Pernah nampak tak patung ala-ala mermaid terdampar? Haa, anda boleh melihat patung Ikan Duyung Emas itu dekat pantai Samila ini. Patung ikan duyung ini dipercayai membawa kekayaan untuk rakyat Songkhla.

Selain berfoto dengan patung duyung, anda juga boleh melihat pemandangan unik Pulau Kucing dan Pulau Tikus.

Datanglah waktu petang sekitar pukul 6, dapatlah gambar sunset dengan Mermaid tu, confirm cantik!

7. Khlong Hae Halal Seafood Buffet

Salah satu lokasi makanan halal yang wajib anda cuba di Hat Yai adalah di Khlong Hae Halal Seafood Buffet. Harga makanan laut secara buffet disini amat berpatutan dan berbaloi!.

Selain kedai makan halal ini, anda juga boleh cuba makanan viral Hatyai seperti Luk Chup, Nasi Bambu, Puding Kelapa Thai, Pisang Bakar Thai, dan paling popular, Ais Krim Kelapa Thai.

Tunggu apa lagi? Jom ke Hat Yai!

Author

Diyana Rahip

View all posts

View all posts


Kanak-kanak dikhuatiri lemas selepas hilang di sungai

Ketua Balai Bomba dan Penyelamat (BBP) Pekan, Wan Samsul Effendi Wan Mahmud menerusi kenyataan hari ini berkata, mangsa, Muhammad Hafizhan Abd Zaib, 10, dipercayai hilang pada 2.50 petang.

Beliau berkata, operasi mencari dan menyelamat yang bermula petang semalam turut disertai Pasukan Penyelamat Di Air (PPDA) BBP Pekan selain dibantu orang awam melibatkan kawasan sejauh 200 meter dari lokasi mangsa dipercayai hilang.

Katanya, operasi bersambung pagi ini, selepas ditangguhkan pada 11 malam tadi ekoran keadaan cuaca dan persekitaran yang gelap. – BERNAMA


Nafi jadi ‘pak turut’, Hamidin anggap TMJ kawan karib

PERSATUAN Bolasepak Malaysia (FAM) menafikan badan induk itu acap kali menjadi ‘pak turut’ bagi pemilik Johor Darul Ta’zim (JDT), Tunku Ismail Sultan Ibrahim.

Presiden FAM, Datuk Hamidin Mohd Amin menegaskan, Tunku Ismail tidak pernah mengawal FAM mahupun dirinya dalam membuat sebarang keputusan mengenai bola sepak negara.

Katanya, hubungan beliau dengan Tunku Ismail persis kawan karib yang sentiasa mendengar dan memberi cadangan serta pendapat bagi memajukan bola sepak tempatan.

“Hubungan saya dengan Tunku Ismail macam kawan rapat. Tunku Ismail tak pernah arahkan saya untuk buat keputusan menyebelahi pihak tertentu.

“Tunku Ismail selalu tanya pandangan saya dalam bola sepak dan beliau juga tidak lokek berkongsi pandangan dan cadangan yang bernas.

“Kalau ada orang kata FAM dikawal pun tak betul. Sebaliknya Tunku Ismail selalu ambil berat tentang bola sepak dan banyak membantu pasukan kebangsaan.

“Apa orang nak kata itu terpulang kepada mereka, kita tak boleh nak tutup mulut semua orang,” katanya seperti dilapor Berita Harian.

Beliau berkata demikian susulan timbul dakwaan bahawa Tunku Ismail atau dikenali Tengku Mahkota Johor (TMJ) seolah-olah mengawal tindak-tanduk FAM.

Malah, ada juga yang mendakwa TMJ ‘tangan ghaib’ dalam mencatur pemilihan pemain skuad Harimau Malaya pada setiap kejohanan antarabangsa disertai.

Author

Diyana Rahip

View all posts

View all posts


Letshanaa tekad tunjuk ‘taring’ sebenar di Piala Sudirman

KUALA LUMPUR: Selepas kembali ke pangkuan Persatuan Badminton Malaysia (BAM) bulan lepas, K. Letshanaa bertekad menunjukkan ‘taring’ sebenar pada kejohanan Piala Sudirman di Suzhou, China yang akan membuka tirai pada 14 Mei ini.

Letshanaa yang kini menghuni ranking ke-76 dunia, sedang berusaha mempertingkatkan intensiti latihan bersama jurulatih perseorangan wanita negara James Chua sekali gus memperbaiki segala kelemahan dimilikinya.

Bagaimanapun, pemenang Cabaran Antarabangsa Uganda 2023 itu masih mencari rentak keserasian bersama regim latihan mencabar yang diperkenalkan James sebaik kembali dalam skuad kebangsaan.

“Saya gembira berada dalam barisan Piala Sudirman dan berharap dapat melakukan yang terbaik kerana tidak mahu mengecewakan jurulatih.

“Kejohanan berpasukan terakhir saya ialah Piala Uber (Oktober 2021) dan selepas itu saya keluar daripada BAM (Februari 2022), jadi ini (Piala Sudirman) merupakan kejohanan kumpulan (berpasukan) terbesar saya selepas kembali,” katanya kepada pemberita di Akademi Badminton Malaysia (ABM), Bukit Kiara hari ini.

Beliau turut memasang impian besar untuk berada dalam kelompok 50 terbaik dunia pada hujung tahun ini sekali gus berpeluang menyertai kejohanan bertaraf tinggi.

“Ranking sekarang (ke-76 dunia) agak rendah, jadi saya rasa Piala Sudirman boleh melonjakkan saya ke peringat lebih tinggi dalam kejohanan individu,” katanya.

Letshanaa meninggalkan BAM pada tahun lepas berikutan kecederaan belakang yang dialaminya.

Sementara itu, turut menguatkan cabaran Malaysia pada Piala Sudirman ialah Lee Zii Jia, Ng Tze Yong (perseorangan lelaki); Aaron Chia-Soh Wooi Yik, Teo Ee Yi-Ong Yew Sin (beregu lelaki); Goh Jin Wei, Letshanaa (perseorangan wanita); Pearly Tan-M Thinaah serta Go Pei Kee-Valeree Siow (beregu wanita).

Empat beregu campuran dalam skuad negara dalam saingan kali ini adalah Teng Jie-Ee Wei; Hoo Pang Ron-Teoh Mei Xing; Tan Kian Meng-Lai Pei Jing serta Goh Soon Huat-Shevon Lai Jemie. – BERNAMA


Tiada Kicap ABC mengandungi sulfur dioksida dikesan dalam negara

KUALA LUMPUR: Tiada sampel produk kicap soya termasuk Kicap Soya Manis dan Sambal Sos Ayam Goreng jenama ABC di negara ini dikesan mengandungi sulfur dioksida berdasarkan pemantauan di semua pintu masuk dan pasaran tempatan dari Jun 2021 sehingga kini.

Ketua Pengarah Kesihatan Tan Sri Dr Noor Hisham Abdullah berkata semakan ke atas data Sistem Maklumat Keselamatan Makanan Malaysia (FoSIM) mengesahkan produk itu yang ditarik dari pasaran Singapura kerana mengandungi sulfur dioksida tidak diisytiharkan atau dilabel pada pembungkusan, turut diimport ke negara ini.

“Sejak Jun 2021 arahan Tahan Uji Lepas (TUL) dikenakan ke atas produk berkenaan di semua pintu masuk negara.

“Arahan pelabelan semula atau arahan untuk dihantar semula ke negara asal turut dikeluarkan sekiranya tidak mematuhi keperluan pelabelan termasuk pelabelan sulfur dioksida,” katanya dalam kenyataan hari ini.

Dr Noor Hisham berkata sulfur dioksida diklasifikasi sebagai bahan pengawet yang dibenarkan dalam makanan tertentu dan pada paras tertentu di bawah Peraturan-Peraturan Makanan 1985 dan ia tidak berbahaya kepada manusia apabila digunakan pada kepekatan yang dibenarkan.

Bagaimanapun, sulfur dioksida boleh menyebabkan kesan alergi kepada sesetengah individu yang menghidap lelah atau asma apabila terhidu atau tertelan dan kandungan sulfur dioksida melebihi 10 miligram bagi setiap kilogram hendaklah diisytihar atau dilabelkan.

Kementerian Kesihatan sentiasa peka dan prihatin terhadap perkara yang boleh mengancam kesihatan pengguna dan orang ramai yang mempunyai sebarang maklumat atau kemusykilan mengenai  isu-isu keselamatan makanan boleh menghubungi Pejabat Kesihatan Daerah terdekat.

Orang ramai juga boleh menyalurkan maklumat melalui laman web http://moh.spab.gov.my atau laman rasmi Facebook Bahagian Keselamatan dan Kualiti Makanan iaitu www.facebook.com/bkkmhq. – BERNAMA


Pengarah syarikat didakwa buat tuntutan palsu RM1.19 juta program Penjana Kerjaya 2.0

S. Ratah, 54, selaku pemilik syarikat Star Skill Sdn Bhd didakwa memberi borang pengesahan pekerja bagi program insentif pengambilan pekerja atas nama syarikat itu bertarikh 3 dan 6 Mei 2021 bagi menuntut insentif di bawah program tersebut berjumlah RM1,194,440 kepada dua pegawai perkhidmatan pekerjaan pejabat Perkeso.

Wanita itu dituduh memperdayakan Perkeso iaitu borang pengesahan itu mengandungi pernyataan palsu tentang nama pekerja baharu sedangkan 12 orang dalam senarai pekerja yang dinamakan dalam borang tersebut bukan pekerja syarikat berkenaan.

Kesalahan itu didakwa dilakukan di Wisma Perkeso, Jalan Tun Razak, Kampung Baru di sini, sekitar Mei 2021.

Pertuduhan dilakukan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang membawa hukuman penjara maksimum 20 tahun dan denda tidak kurang lima kali nilai butir matan palsu itu atau RM10,000, mengikut mana lebih tinggi, jika sabit kesalahan.

Timbalan Pendakwa Raya SPRM, Mohamad Fadhly Mohd Zamry memohon jaminan RM50,000 dengan seorang penjamin serta syarat tambahan tertuduh perlu menyerahkan pasport kepada mahkamah dan melapor diri di pejabat SPRM berhampiran sebulan sekali sehingga kes selesai.

“Jumlah jaminan itu adalah munasabah kerana ia melibatkan nilai yang tinggi iaitu melebihi RM1 juta selain bagi memastikan tertuduh hadir ke mahkamah pada setiap tarikh yang ditetapkan,” katanya.

Peguam, Tarlochan Singh Dhaliwal mewakili tertuduh memohon jaminan antara RM15,000 hingga RM20,000 atas alasan anak guamnya tidak mempunyai pendapatan tetap memandangkan syarikatnya telah muflis selain mempunyai masalah kesihatan yang memerlukan rawatan susulan.

Hakim Suzana Hussin membenarkan jaminan RM45,000 dengan seorang penjamin serta syarat tambahan tertuduh perlu menyerahkan pasport kepada mahkamah dan melapor diri di pejabat SPRM berhampiran sebulan sekali sehingga kes selesai.

Mahkamah menetapkan 14 Mac ini untuk sebutan semula kes. – BERNAMA


Kejohanan Badminton BWF Dunia 2022 di Tokyo sudah bermula!

Oleh: SITI NS

KEJOHANAN Badminton Dunia 2022 berlangsung di Tokyo, Jepun bermula hari ini sehingga 28 Ogos 2022.

Pertandingan di Tokyo berlangsung dengan setiap perlawanan pusingan dalam perseorangan lelaki serta beberapa pertembungan pusingan dalam empat acara lain.

Kejohanan yang ditunggu-tunggu oleh semua peminat badminton di serata dunia ini melibatkan lebih 350 pemain dari 47 negara, bersaing di ibu negara Jepun demi gelaran juara dunia.

Lima acara badminton yang dipertandingkan dalam kejohanan ini iaitu perseorangan lelaki, perseorangan wanita, beregu lelaki, beregu wanita dan beregu campuran.

Juara bertahan lelaki, Loh Kean Yew, juara Olimpik, Viktor Axelsen, Anthony Ginting dari Indonesia dan Chou Tien-chen dari China Taipei adalah antara nama lelaki teratas yang beraksi di gelanggang utama Isnin ini.

Di Gelanggang 2, Ng Tze Yong berjaya mengalahkan lawan yang juga juara Masters Malaysia dari Indonesia di kemunculan pertamanya dalam kejohanan dunia badminton ini.

Sebentar lagi Lee Zii Jia, bintang badminton asia yang dinantikan ramai, bakal beraksi pada jam 1:50 petang menentang pemain Perancis.

Selain itu, pemain China, Shi Yuqi juga kembali bertanding di gelanggang 4 selepas penggantungannya yang penuh drama pada tahun lepas.

Semoga berjaya diucapkan buat semua pemain Malaysia di bumi Tokyo. Kami semua mendoakan kejayaan anda di sini. Malaysia Boleh!

Author

Media Variasi

View all posts

View all posts


MOM, UPSI bincang kerjasama dalam pendidikan sukan

KUALA LUMPUR: Majlis Olimpik Malaysia (MOM) sedang berbincang dengan Universiti Pendidikan Sultan Idris (UPSI) untuk menjalin kerjasama dalam pendidikan sukan dan program latihan.

Penolong Setiausaha merangkap Pengerusi Jawatankuasa Pendidikan dan Latihan MOM, Moira Tan Siew See berkata, buat permulaan, badan sukan itu akan melibatkan diri dengan Fakulti Sains Sukan dan Kejurulatihan.

“Ia adalah bagi menganjurkan sesi Kursus Pentadbir-Pentadbir Sukan (SAC) kepada pelajar tahun akhir yang mengambil jurusan Pengurusan Sukan pada 2023 sebagai sebahagian daripada inisiatif Pergerakan Olimpik kami di Perak.

“Bagi pihak MOM dan Presiden kami iaitu Tan Sri Mohamad Norza Zakaria, kami juga ingin mengucapkan tahniah kepada UPSI sempena ulang tahun universiti itu yang ke-100 esok,” menurutnya dalam kenyataan hari ini.

Dekan Fakulti Sains Sukan dan Kejurulatihan Dr Jaffry Zakaria pula berkata universiti itu tidak sabar untuk berganding bahu dengan MOM dalam inisiatif berkaitan sukan dalam masa terdekat. – BERNAMA


Lamborghini Syamsul Yusof berasap di tengah kota, netizen anggap ujian buatnya

CYBERJAYA: Pengarah filem terkenal Malaysia, Syamsul Yusof berdepan detik cemas apabila sebuah kereta mewah jenis Lamborghini secara tiba-tiba mengeluarkan asap yang banyak.

Menerusi perkongsian video TikTok Syaza, menunjukkan Syamsul keluar dari keretanya setelah mendapati jentera kebanggaannya itu berasap dan ingin mencari punca berlaku sedemikian.

Sebelum kejadian, dia dilihat santai melayan peminat terutama yang menaiki motosikal untuk bergambar bersamanya sewaktu lampu isyarat masih merah di sekitar ibu kota.

Menjengah di ruangan komen, rata-rata netizen mengambil kesempatan dengan berkata ia adalah ‘ujian’ buat Syamsul.

“Ujian untuk abang Sol sebab buat Puteri Sarah macam itu,” tulis netizen.

“Tapi kan tu lah, bila isteri derhaka dekat suami berdosa. Tapi bila suami berdosa dia tak derhaka dekat isteri tapi dia derhaka dekat Allah,” kongsi netizen.

“Alhamdulillah syukur, kereta inilah yang Sarah cakap tempoh hari tu supaya jual untuk bayar nafkah kepadanya. Kifarah itu pasti Ya Allah,” komen netizen.

Setakat ini, Syamsul masih belum mengeluarkan sebarang kenyataan berkenaan keretanya.

Oleh: AIN JAPRI (Pelatih USM)

Author

Media Variasi

View all posts

View all posts


Saifuddin mahu terus dedah kecurian REE di Kedah

PERMATANG PAUH: Menteri Dalam Negeri, Datuk Seri Saifuddin Nasution Ismail komited meneruskan siri pendedahan membabitkan isu unsur nadir bumi (REE) walaupun sudah menerima surat tuntutan (LOD) daripada Menteri Besar Kedah, Datuk Seri Muhammad Sanusi Md Nor.

Beliau yang juga Setiausaha Agung Pakatan Harapan (PH) berkata, komitmen itu dimuktamadkan selepas mengambil kira kegagalan Muhammad Sanusi menjawab beberapa persoalan berbangkit berhubung isu berkenaan, sekali gus menimbulkan kemusykilan.

“Misalnya saya kata dua personaliti, kebetulan adalah warga China yang masuk ke sini (Malaysia) melalui fasilitasi diberikan menteri besar kepada Menteri Dalam Negeri ketika itu.

“Ada suratnya serta hasil surat berkenaan, kedua-dua orang ini masuk dan rekodnya adalah menjawat jawatan yang majikannya Perbadanan Menteri Besar (MBI) Kedah. Dia (Muhammad Sanusi) kena jawab ini dulu,” katanya, lapor Berita Harian.

Beliau berkata demikian kepada pemberita selepas menghadiri ceramah ‘Pentas Anak Muda N10 Seberang Jaya’ yang turut dihadiri Timbalan Menteri Kewangan II, Steven Sim Chee Keong. di sini, malam tadi.

Sementara itu, Saifuddin Nasution menafikan dakwaan beliau menerusi platform media sosialnya secara sengaja mengungkit kes berkaitan kecurian REE yang sudah disabitkan kesalahan.

“Ia tak betul, yang dah jatuh hukum bukan bagi kes tangkapan baharu. Jatuh hukum macam mana kalau Pengarah Jabatan Tanah dan Galian Kedah tak siasat? Jatuh hukum apa?

“Insiden yang dijatuhkan hukuman itu adalah insiden 26 September 2022 (membabitkan) penahanan kenderaan bersama 180 guni REE. Ini memang sudah dikenakan kompaun.

“Namun, tangkapan berikutnya dan penahanan terbaharu oleh polis serta Pejabat Tanah dan Galian (PTG) tak siasat pun. Justeru, tak selesai lagi, ini baru permulaan. Banyak lagi pendedahan akan saya buat,” kata Setiausaha Agung PKR itu.

Terdahulu, Saifuddin Nasution ketika berucap di program berkenaan, menggesa PAS mengemukakan dalil al-Quran dan hadis yang melarang parti Islam itu daripada menjalinkan kerjasama dengan DAP.

Ini kerana, katanya, pendirian terkini PAS itu didakwa bertentangan dengan ketetapan berhubung kerjasama bersama DAP selama 14 tahun, antara 1999 hingga 2013.

“Apa dalil ketika itu yang membenarkan PAS dan DAP berkawan? Ayat mana? Hadis mana sirah mana yang membolehkan PAS, Islam berkawan (dengan DAP antara 1999 hingga 2013)? Kenapa dulu boleh, sekarang tidak?

“Kalau ia (kerjasama PAS dan DAP berpandukan) ajaran agama, percayalah ia tak akan berubah. Contohnya, zaman nabi, solat Subuh dua rakaat, diikuti Maghrib tiga rakaat serta Isyak empat rakaat dan kini ia masih kekal sama.

“Zaman nabi, Ramadan kita berpuasa, zaman sekarang pun kita berpuasa. Itu agama, tak berubah, tetapi kalau namanya memilih kawan politik, terasnya mesti sama iaitu duduk atas dasar keadilan, saling menghormati dan bersama mahu menolong rakyat.

“Selain itu, banteras kemungkaran dan mengajak kepada kebaikan serta mahu membina sifat mahmudah dan menolak sifat mazmumah. Inilah asas membolehkan kita duduk bersama, walaupun nama dia DAP,” katanya.

Author

Media Variasi

View all posts

View all posts


Lebih 80 peratus pengguna tingkat pendapatan di Asia Tenggara – TikTok

Laporan Kesan TikTok bertajuk ‘Mempercepatkan Peniagaan, Pendidikan dan Komuniti Asia Tenggara’, memaklumkan bahawa pengguna rangkaian tersebut telah memperkasakan pendapatan masing-masing menerusi pelbagai kaedah seperti TikTok Live atau berkerjasama dengan pelbagai jenama dan perkongsian.

“Perniagaan kecil dan sederhana berjaya meningkatan pendapatan jualan produk hampir 50 peratus selepas mengggunakan TikTok melalui promosi produk dan tawaran perkhidmatan masing-masing.

“Pada masa yang sama, empat daripada lima perniagaan (79 peratus pengguna SEA) beralih daripada pemasaran luar talian kepada pemasaran dalam talian menggunakan platform ini,” menurut laporan yang dilancarkan semasa Forum Impak TikTok di Asia Tenggara, di sini, hari ini.

Sementara itu, Ketua Pegawai Eksekutif TikTok, Shou Zi Chew, dalam ucapan perasmian forum itu, berkata bahawa platform itu telah diguna pakai oleh lebih 325 juta pengguna dari rantau Asia Tenggara setiap bulan dan 15 juta perniagaan menggunakan platform itu.

Katanya, disebabkan impak tersebut, pemilik Tiktopk, ByteDance, akan melabur hampir US$12.2 juta (RM56.4 juta) untuk menyokong dan membantu usahawan TikTok serta menubuhkan komuniti.

“Pelaburan itu akan menyokong lebih 120,000 unit perniagaan kecil dan sederhana dan usahawan untuk tiga tahun akan datang dalam mengalihkan perniagaan mereka dalam talian dan mengambil bahagian dalam ekonomi digital,” katanya.

Beliau berkata bahawa pelaburan itu juga bertujuan untuk membina dan menyokong komuniti, termasuk membangunkan Program Pembangunan Perusahaan Sosial Yayasan ASEAN.

TikTok, yang dilancarkan pada September 2016, menjadi nama popular semasa pandemik COVID-19.

Pada 2022, TikTok Shop berkembang ke enam negara Asia Tenggara iaitu Singapura, Malaysia, Indonesia, Filipina, Vietnam dan Thailand. – BERNAMA


Tak puas hati muntah di sofa, lelaki tekan perut, terajang anak teman wanita hingga maut

GARA-GARA muntah di sofa kesayangannya, seorang lelaki tergamak mendera seorang kanak-kanak berusia tiga tahun sehingga meninggal dunia pada Khamis.

Ketua Polis Daerah Melaka Tengah, Asisten Komisioner Christopher Patit berkata, hasil siasatan awal mendapati, suspek mengaku menekan perut anak teman wanitanya itu secara agresif berkali-kali, selain menendang sehingga kepala mangsa terhantuk ke lantai.

Akibat perbuatan tidak berperikemanusiaan itu, tengkorak kanak-kanak lelaki tersebut pecah selain organ dalaman perut turut pecah.

“Sebaik tiba di Hospital Melaka (HM) jam 6.50 pagi, kanak-kanak yang dalam keadaan tidak sedarkan diri dirawat di Zon Merah dan diberikan bantuan pernafasan lebih sejam.

“Namun doktor mendapati mangsa tidak memberikan sebarang reaksi sebelum disahkan meninggal dunia jam 9.15 pagi,” katanya dalam kenyataan.

Christopher berkata, mangsa dihantar ke rumah suspek berusia 25 tahun di Cheng oleh ibu mangsa berusia 24 tahun untuk berubat jam 5.30 pagi Khamis, selepas dikatakan kerap muntah.

Namun, katanya 40 minit kemudian, suspek menghubungi ibu mangsa memaklumkan anaknya terjatuh dan tidak sedarkan diri sebelum kedua-dua mereka membawa mangsa ke HM.

Mangsa dibawa ke Jabatan Perubatan Forensik HM jam 10.30 pagi untuk tindakan selanjutnya dan pemeriksaan awal doktor mendapati terdapat kesan kecederaan di bahagian kepala dan badannya.

Ibu kandung mangsa dan teman lelakinya kemudian ditahan polis di hospital untuk siasatan lanjut.

Satu kertas siasatan dibuka mengikut Seksyen 302 Kanun Keseksaan dan Seksyen 31 (1) (a) Akta Kanak-Kanak 2001 bagi mengetahui motif kejadian dan siasatan lanjut.

Sehubungan itu, beliau menasihati orang ramai tidak membuat spekulasi atau menyebarkan berita yang tidak benar kerana dikhuatiri akan menimbulkan kegusaran kepada masyarakat.

Dalam pada itu, kedua-dua suspek direman tujuh hari bermula Jumaat hingga 13 Julai bagi membantu siasatan.

Perintah reman dikeluarkan Majistret Sharda Shienha Mohd Suleiman.

Terdahulu, kedua-dua suspek berpakaian lokap tiba pekarangan Kompleks Mahkamah Melaka, Ayer Keroh pada jam 8.30 pagi.

Author

Fazleen Safina Abd Jamil

View all posts

View all posts


Tak sanggup anak kedua dibin Abdullah, isteri pempengaruh TikTok tular isu pengabaian

DAMANSARA: Isteri kepada seorang pempengaruh TikTok telah menularkan isu pengabaian suaminya itu yang menyebabkan anak kedua mereka yang lahir 53 hari lalu dianggap anak tak sah taraf.

Norsufia Johari telah memuat naik video di akaun TikTok miliknya mengenai rasa kecewa dan sedihnya apabila Jabatan Pendaftaran Negara (JPN) meminta bayi mereka dibinkan Abdullah atau 99 nama Allah.

Ia berlaku kerana mengikut syarat JPN, kedua ibu bapa biologi perlu menyerahkan MyKad asli ketika membuat pendaftaran kelahiran.

Bagaimanapun suaminya tidak pulang dan mendaftarkan kelahiran anak keduanya itu selepas dilahirkan.

Video berkenaan telah ditonton 2.3 juta orang dan rata-rata netizen bersimpati terhadap usahawan kopi kurus itu.

Norsufia menceritakan, suaminya tidak pulang ke rumah sejak Disember lalu iaitu sebelum kelahiran anak kedua mereka.

“Ketika itu dia sudah ada hubungan dengan seorang artis dan langsung tidak pulang ke rumah.

“Kami bernikah sejak 2017 ketika anak pertama tiada isu timbul, dia berubah selepas mula popular di TikTok.

“Melahirkan bayi tanpa suami di sisi dan menguruskan tempoh berpantang seorang diri tidak seperit hati apabila mendengar anak dikategori tak sah taraf jika suami tidak hadir serah MyKad asli.

“Saya terpaksa buat laporan polis memaklumkan ada sijil nikah yang sah dan ini bayi kedua kami, cuma suami abaikan tanggungjawab gara-gara orang ketiga,” katanya kepada MEDIA VARIASI.

Norsufia membuat laporan polis di Balai Polis Dang Wangi dan juga aduan di Persatuan Pengguna Islam Malaysia.

Suami Norsufia mula popular di TikTok kerana sering berkongsi cara pemasaran produk di media sosial dan dikatakan mengenali artis berkenaan di platform berkenaan.

Dalam pada itu, Norsufia memberitahu, sewajarnya satu mekanisme yang lebih efisien diwujudkan bagi mengelakkan isu seperti ini berlaku.

“Sewajarnya sudah cukup dokumen perkahwinan atau mungkin satu laporan pengesahan DNA anak dari kedua-dua ibu bapa bagi memudahkan urusan pendaftaran.

“Tak perlu menunggu dokumen bapa jika bapa tiada, ada tugas luar daerah dan sebagainya, ia menyusahkan,” katanya lagi.

Author

Tun Puteh Wanti

View all posts

View all posts


Opai tak beri kerjasama, JPJ terpaksa babitkan PDRM

CYBERJAYA: Ketidakhadiran suami pelakon Fatin Afeefa yang dikenali sebagai Opai untuk memberi keterangan di pejabat Jabatan Pengangkutan Jalan (JPJ), menyebabkan agensi itu terpaksa meminta bantuan Polis Diraja Malaysia (PDRM).

Opai atau nama sebenarnya Aliff Awang, dilaporkan perlu menghadirkan diri ke pejabat JPJ atas isu menggunakan nombor pendaftaran ‘QPA1’ pada supercar McLaren miliknya yang bukan nombor sebenar.

Timbalan Pengarah JPJ Kuala Lumpur, Erick Jusiang berkata, notis panggilan temu siasat sudah pun diserahkan Opai.

“Selepas tempoh 14 hari, lelaki terbabit masih belum hadir ke pejabat JPJ.

“Jadi kita minta bantuan polis kerana mereka mempunyai kuasa untuk mengeluarkan waran dan mengesannya di rumah,” katanya seperti dilapor Kosmo hari ini.

Menurut Erick, suami pelakon yang masih berada di Kuala Lumpur itu dianggap umpama mencabar JPJ kerana tidak menghadirkan diri seperti diarahkan.

Terdahulu, media melaporkan tular foto Opai menggunakan McLaren bukan nombor plat sebenar menjelaskan, nombor pendaftaran kenderaan itu dibuat sempena perkahwinannya dengan pelakon popular, Fatin Afeefa.

Menerusi penjelasannya di InstaStory, dia memberitahu tidak menggunakan nombor plat tersebut sewaktu memandu kenderaan berkenaan.

Author

Diyana Rahip

View all posts

View all posts


Nasib Nafuzi dalam TFC diketahui dua minggu lagi

KUALA TERENGGANU: Persoalan mengenai kedudukan Ketua Jurulatih Terengganu FC (TFC) Nafuzi Zain dalam pasukan itu pada musim depan akan diketahui dua minggu lagi.

Perkara itu dimaklumkan Menteri Besar Datuk Seri Dr Ahmad Samsuri Mokhtar yang juga Presiden Persatuan Bola Sepak Negeri Terengganu (PBSNT).

Menurut Ahmad Samsuri masa depan Nafuzi sama ada kekal mengendali skuad Penyu atau sebaliknya akan dibincang dan diputuskan dalam mesyuarat Ahli Lembaga Pengarah Terengganu Football Club Sdn Bhd selepas sambutan perayaan Deepavali pada 25 Oktober ini.

“Saya ikuti perkembangan semasa yang berlaku. Berhubung kedudukan jurulatih TFC (Nafuzi) kita tengoklah 25 hari bulan ini.

“Perkembangan sukan ini macam pasaran saham juga, ada naik ada turun. Apa jua perkembangannya kami akan bincang dan putuskan (kontrak Nafuzi) dalam mesyuarat lembaga pengarah itu nanti,” katanya ketika ditemui pada majlis penyampaian hadiah kejohanan bola sepak Terengganu Football League di Stadium Sultan Ismail Nasiruddin Shah di sini.

Difahamkan kontrak Nafuzi bersama skuad Penyu bakal tamat pada 30 November depan. Malah Nafuzi sebelum ini turut membayangkan bahawa musim ini adalah tahun terakhirnya membimbing pasukan Hitam Putih kerana tidak menerima sebarang tawaran lanjutan kontrak daripada pihak pengurusan Terengganu Football Club Sdn Bhd.

Perkara itu mencetuskan desakan daripada penyokong bola sepak Terengganu yang mahukan pengendali berusia 44 tahun itu terus kekal selepas kejayaannya membawa TFC ke pentas akhir Piala FA.

Susulan itu, Ahmad Samsuri meminta supaya peminat bola sepak negeri bersabar dan tidak menimbulkan sebarang spekulasi lagi kerana dibimbangi boleh menjejaskan tumpuan pasukan mengharungi Liga Malaysia (Liga M) yang masih belum tiba di penghujung.

Dalam perkembangan lain, Ahmad Samsuri berkata pihaknya akan meneliti ganjaran yang sesuai sekiranya skuad Penyu layak beraksi di Piala Konfederasi Asia (AFC) tahun depan.

“Apabila ada pencapaian tertentu mestilah ada sesuatu insentif yang akan diberikan. Itu perkara biasa.

“Tetapi kami belum bincang apakah bentuk insentif itu. Yang penting pemain perlu buktikan kemenangan menentang Kedah malam ini untuk mendapat tiket ke Piala AFC,” katanya. – BERNAMA


Hannah lapor polis, tolak dakwaan Kelantan dinafikan hak penganjuran Sukma

KUALA LUMPUR: Menteri Belia dan Sukan, Hannah Yeoh telah membuat laporan polis berhubung kenyataan Ketua Pemuda PAS Kelantan, Mohamad Kamal Mohamed mengenai isu penganjuran Sukan Malaysia (Sukma) 2024.

Hannah menerusi ciapan Twitternya berkata, pejabatnya telah membuat laporan itu susulan dakwaan Mohamad Kamal bahawa beliau telah menafikan hak Kelantan untuk menjadi tuan rumah temasya berkenaan.

Beliau berkata, dakwaan itu adalah satu fitnah kerana Pengerusi Jawatankuasa Belia, Sukan dan Badan Bukan Kerajaan (NGO) Kelantan Wan Roslan Wan Hamat telah bersetuju untuk negeri itu menganjurkan edisi 2028, yang memberikan masa tambahan bagi membuat persediaan dan pembinaan fasiliti sukan di Kelantan.

“Doakan untuk saya. Difitnah orang Bersatu semalam, hari ini Ketua Pemuda PAS Kelantan pula fitnah, pejabat saya telah membuat laporan polis,” katanya.

Semalam, sebuah media tempatan melaporkan bahawa Mohamad Kamal mendakwa Hannah menggunakan kuasanya sebagai menteri untuk menafikan hak Kelantan menganjurkan Sukma 2024.

Sementara itu, Ketua Pengarah Majlis Sukan Negara (MSN), Datuk Ahmad Shapawi Ismail dalam kenyataan berasingan berkata, keputusan Kelantan sebagai tuan rumah Sukma 2028 adalah hasil perbincangan antara pihaknya bersama wakil negeri Wan Roslan, yang telah diluluskan oleh Jawatankuasa Tertinggi Sukma dalam mesyuarat yang diadakan semalam.

“Kenyataan sebegitu sangat tidak bertanggungjawab kerana ia menyimpang daripada hakikat dan iltizam Jawatankuasa Tertinggi Sukma bagi memastikan semua negeri berpeluang menjadi tuan rumah Sukma. Kelantan satu-satunya negeri yang belum pernah menganjurkan Sukma.

“Keputusan supaya Kelantan menjadi tuan rumah Sukma 2028 adalah demi memberikan masa tambahan kepada kerajaan negeri menyiapkan infrastruktur sukan bagi penganjuran temasya sukat itu,” katanya.

Sementara itu Ahmad Shapawi menzahirkan penghargaan kepada Sarawak yang bersedia menganjurkan Sukma 2024, ekoran keputusan Johor sebelum ini memulangkan hak tuan rumah temasya itu kepada MSN.

Johor sepatutnya menganjurkan edisi 2020, namun penganjuran itu dibatalkan kerana pandemik COVID-19 dan negeri itu dipilih untuk menganjurkan edisi 2024, diikuti edisi 2026 di Kelantan, manakala MSN menganjurkan edisi 2022 di Lembah Klang pada September lepas.

Namun, keputusan terbaharu Jawatankuasa Tertinggi Sukma menyaksikan Sarawak menjadi tuan rumah edisi 2024, MSN menganjurkan edisi 2026 dan diikuti Kelantan pada 2028. – BERNAMA


Kenyataan tular PM setuju Pemuda PAS demonstrasi di Kedutaan Sweden esok palsu

KUALA LUMPUR: Jabatan Perdana Menteri (JPM) hari ini menafikan laporan sebuah portal berita yang memetik Perdana Menteri, Datuk Seri Anwar Ibrahim bersetuju dengan demonstrasi yang akan dilakukan Pemuda PAS di Kedutaan Sweden esok.

JPM menerusi hantaran di laman Facebook rasminya memaklumkan maklumat yang disampaikan menerusi laporan berita bertajuk “PM Anwar setuju demo Pemuda PAS di Kedutaan Sweeden esok lepas solat Jumaat” itu adalah palsu.

“Orang ramai diminta agar tidak menyebarkan atau berkongsi sebarang maklumat yang tidak pasti atau palsu. Tidak pasti, jangan kongsi,” menurut hantaran itu.

Semakan Bernama mendapati laporan itu telah dikeluarkan daripada portal berkenaan. – BERNAMA


Najib wajar dibebas dan dilepaskan – Hakim Abdul Rahman Sebli

PUTRAJAYA: Panel Hakim Mahkamah Persekutuan sebelum ini mungkin tidak berlaku adil terhadap Datuk Seri Najib Tun Razak semasa ia mendengar dan menolak rayuan bekas perdana menteri itu terhadap sabitan serta hukuman dalam kes SRC International Sdn Bhd apabila Najib tidak diwakili secara sah, kata hakim tunggal yang menentang keputusan majoriti menolak rayuan Najib semalam.

Hakim Besar Sabah dan Sarawak, Datuk Abdul Rahman Sebli yang mempengerusikan panel lima hakim Mahkamah Persekutuan semalam itu berkata, sehubungan itu beliau berpendapat bahawa keputusan yang wajar diberikan terhadap Najib adalah dibebas dan dilepaskan.

Dalam alasan penghakiman bertulis setebal 78 muka surat, beliau berkata nampak jelas baginya bahawa telah berlaku penyelewengan keadilan, bahawa bahawa pemohon (Najib) dinafikan daripada hak mendapat perbicaraan yang adil.

Beliau berkata, tidak dinafikan bekas perdana menteri itu didakwa melakukan kesalahan yang amat serius, tetapi adalah penting orang tertuduh diwakili secara sah bagi menjamin wujudnya keadilan terhadap proses perbicaraan atau rayuannya.

“Keadilan bukan sahaja mengenai bersalah atau tidak bersalah orang yang dituduh. Ia juga tentang memberikannya perbicaraan yang adil. Orang yang dituduh harus merasakan bahawa dia telah menjalani proses perbicaraan yang adil.

“Jika dia tidak boleh dibicarakan secara adil terhadap pertuduhan yang dikenakan, dia tidak sepatutnya dibicarakan sama sekali. Menafikan tertuduh daripada perbicaraan yang adil adalah satu bentuk ketidakadilan yang serius,” katanya dalam penghakiman minoritinya.

Hakim Abdul Rahman berkata hanya dalam kes-kes luar biasa, perbicaraan atau rayuan tertentu seharusnya diteruskan tanpa representasi undang-undang, tetapi dalam kes ini, tiada apa-apa yang luar biasa telah ditunjukkan untuk mewajarkan pendengaran rayuan utama tanpa representasi undang-undang.

Beliau turut memetik kes Sankar v The State [1994] UKPC 1, yang menunjukkan bahawa ketidakcekapan peguam tertuduh telah menghalangnya daripada memperoleh perbicaraan yang adil.

Hakim itu berkata dalam kes berkenaan, Lord Woolf dalam menyampaikan penghakiman Privy Council berkata “dalam keadaan melampau yang menyaksikan defendan dinafikan daripada perbicaraan yang adil, maka walaupun peguambelanya sendiri yang bertanggungjawab terhadap apa yang telah berlaku, mahkamah rayuan mungkin perlu membatalkan sabitan itu dan akan berbuat demikian jika didapati berlaku ketidakadilan.

“Yang Mulia Hakim itu bercakap dalam konteks kuasa mahkamah rayuan dalam mendengar rayuan daripada keputusan mahkamah perbicaraan, tetapi saya tidak nampak sebab yang sah dari segi undang-undang mengapa ia tidak boleh digunakan untuk permohonan bagi semakan di bawah Peraturan 137 Kaedah-kaedah Mahkamah Persekutuan 1995, kerana keseluruhan tujuan di sebalik Peraturan itu adalah bagi mencegah ketidakadilan kepada mana-mana orang yang tidak mempunyai remedi berkesan lain,” kata hakim itu.

Beliau berkata demikian sebgai merujuk kepada permohonan Najib untuk menyemak keputusan panel Mahkamah Persekutuan sebelum ini yang mengekalkan sabitan dan hukuman penjara 12 tahun serta denda kerana penyelewengan RM42 juta dana SRC International.

Dalam penghakiman majoriti 4-1, empat hakim yang menolak permohonan bekas perdana menteri itu ialah hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan dan hakim Mahkamah Rayuan Datuk Abu Bakar Jais.

Hakim Abdul Rahman seterusnya berkata, panel terdahulu juga tersilap apabila menghalang Datuk Hisyam Teh Poh Teik daripada menarik diri daripada bertindak sebagai peguam bela Najib.

“Oleh itu, dari segi undang-undang pemohon tidak mempunyai representasi undang-undang apabila rayuannya didengar dan ditolak pada 23 Ogos tahun lepas. Ia juga merupakan fakta yang tidak dipertikaikan bahawa ini adalah kali pertama pemohon menukar peguam cara dan peguam bela sejak perbicaraannya bermula di Mahkamah Tinggi pada 3 April 2019,” kata hakim itu.

Tambahnya, rekod Najib tidak menunjukkan bahawa beliau mempunyai tabiat menukar peguam, apatah lagi menukar peguam bagi tujuan melengahkan prosiding, justeru pemohon tidak boleh dipersalahkan kerana mendengar nasihat peguamnya.

Merujuk kepada permohonan penangguhan tiga hingga empat bulan perbicaraan rayuan utama oleh pemohon, Hakim Abdul Rahman berkata, sehubungan itu ia perlu diterima sebagai dibuat dengan niat suci hati, dan bukannya muslihat atau strategi beliau untuk menangguhkan pendengaran rayuan utama seperti yang didakwa oleh pihak pendakwaan.

“Apa yang penting perlu diambil perhatian secara keseluruhan ialah tiada dakwaan, terbukti atau sebaliknya, bahawa penangguhan tiga hingga empat bulan adalah satu muslihat atau strategi oleh pemohon bagi menangguhkan pendengaran rayuan utama,” katanya.

Semalam, Najib gagal dalam usaha terakhirnya untuk mendapatkan semakan terhadap sabitan hukuman penjara 12 tahun dan denda atas kesalahan menyeleweng RM42 juta dana SRC International Sdn Bhd.

Najib, 69, yang kini menjalani hukuman penjara 12 tahun di penjara Kajang, telah memohon untuk membatalkan keputusan yang dibuat oleh panel Mahkamah Persekutuan sebelum ini yang diketuai Ketua Hakim Negara Tun Tengku Maimun Tuan Mat pada 23 Ogos tahun lepas.

Dengan keputusan semalam, Najib akan terus menjalani baki hukuman penjara 12 tahun di penjara Kajang. – BERNAMA


PM ucap tahniah kejayaan Pearly Tan-M Thinaah raih pingat emas ketujuh

KUALA LUMPUR: Perdana Menteri Datuk Seri Ismail Sabri Yaakob mengucapkan tahniah kepada beregu badminton wanita negara, Pearly Tan-M Thinaah yang berjaya merangkul pingat emas pada Sukan Komanwel 2022 di Birmingham, England, hari ini.

Kejayaan menghadiahkan pingat emas ketujuh buat kontinjen Malaysia pada hari terakhir temasya diraih selepas pasangan itu mengalahkan beregu dari England, Chloe Birch-Lauren Smith 21-5, 21-8 pada aksi final di Pusat Pameran Nasional (NEC).

“Pingat emas ketujuh Malaysia! Sasaran enam pingat emas tercapai!” kata perdana menteri menerusi catatan di Twitter beliau, malam ini.

Ismail Sabri juga mengucapkan syabas dan tahniah kepada pengurus pasukan, jurulatih, atlet dan seluruh kontinjen Malaysia ke Sukan Komanwel 2022 Birmingham.

Malaysia melengkapkan kempen temasya Komanwel Birmingham dengan mengumpul tujuh emas, lapan perak dan lapan gangsa. – BERNAMA